Kabaka Teyandigobye Baganda Ku Ttaka Kati – ababaka\nHome Topic Kabaka Teyandigobye Baganda Ku Ttaka Kati\nKabaka Teyandigobye Baganda Ku Ttaka Kati\nHome › Forums › Ababaka Discussions for Unity and Peace › Okwekutula N ebyettaka / Land and secession › Kabaka Teyandigobye Baganda Ku Ttaka Kati\nSeptember 6, 2008 at 9:57 pm #19066\n600 bagobwa ku ttaka lya Kabaka e Bwaise\nPulaani y’akatale ke baagala okuzimba e Bwaise bw’efaanana.\nABATUUZE 600 bagenda kusengulwa ku ttaka lya Kabaka erisangibwa e Bwaise Kimombasa. Ekitundu ekigenda okusengulwako abantu kigatta zooni ssatu; Katale, Jambula ne Lufula byonna nga biri ku luguudo olwa Bwaise- Nabweru.\nMmengo yawa kkampuni ya Global Star Uganda Limited olukusa okukulaakulanya ekitundu kino, nga mw’otalidde n’akatale akasangibwa mu kitundu kino bituukane n’omulembe.\nMu bbaluwa Mmengo gye yawandiikira abakulembeze b’omu kitundu kino esomeddwa eri abatuuze mu lukung’aana olwatudde ku Lwokuna, Mmengo yategeezezza nti: “ Twawa kkampuni ya Global Star Uganda limited omukisa gw’okukulaakulanya, ekitundu ky’e Bwaise n’okuzimba ebizimbe eby’omulembe omunaateekebwa akatale “\nAte ebbaluwa endala eyawandiikiddwa aba Nkuluze, yabadde yeebaza kkampuni ya Global Star Uganda limited olw’ekkubo ly’ekutte ery’okulaba ng’ettaka lya Kabaka limuddira.\nAbatuuze baatuuzizza olukiiko olw’amangu mwe baasimbidde nnakakongo nti, tebagenda kuva mu poloti zaabwe nti kubanga bagudde mu lukwe lw’okubabbako ettaka .\nAbamu ku bantu abagenda okugobwa ku ttaka lino Bukedde ku Ssande be yayogeddeko nabo bino bye boogera:\nAbdallah Bbongole (akulira ebyokwerinda mu Jjambula Zooni: Abatuuze ffennyini ffe twandisoose okuweebwa omukisa okwekulaakulanya era tusobola okukikola nga twenoonyeza abantu be tulaba nga balambulukufu okutukung’aanyamu ssente ne twekulaakulanyiza ekitundu.\nNagujja Namukasa Maric (81): Nze nasenga mu kitundu kino emyaka kati 60 egiyise nalabidde awo ng’abantu bajja nga bang’amba nti, Kabaka abasindise bapime ettaka lyange, ko nze oba Kabaka yabasindise sisobola kugaana bwe baamala okulipima ne bagamba nti nteeke erinnya lyange ku bipapula byabwe era nange ne nkikola. kyokka bwe nagenze okwebuuzaako abatuuze bang’ambye nti bayinza okuba nga bansalidde lukujjukujju lwa kungoba ku ttaka.\nNannyonjo Sarah: Nze ndi nzaalwa ya mu kitundu kino era mmange yafa naye yandeka mu Kimombasa wabula mmwe abakulembeze mbasaba babeere balambulukufu muleme kutulyamu lukwe. Billy Ssemakula : Nze nzaaliddwa kuno era nzaalidde kuno abaana era twafuna liizi nga tuwa n’obusuulu e Mmengo kati olwo ongoba ndage wa? Kati mpulira nti bagenda kuleeta enkulaakulana ya byabusuubuzi ffe abasula mu kitundu tunaasula mu maduuka?.\nOkuggyako nga Mmengo evuddeyo n’etutegeeza ekigenda okukolebwa wano tetujja kuvaawo. Kimbowa Baker Bakusekamajja: Nze ndi musajja muganda ggereggere, wabula nneewuunya Abaganda okugobaganya Abaganda ku ttaka olwo tulage wa? olwo ate Kabaka ayagala tufuuke mmomboze mu Buganda?\nNabagesera Hawa Muwanga: Kitange ye yatandikawo akatale kano era n’atemako ettaka erimu nazimbako ennyumba ye, kati yafa olwo omuntu atandikira wa okungobanganya mu kitundu kitange we yandeka?\nPeter Mukasa: Kkampuni eno nkizudde nti ya kicupuli kubanga teyise mu mitendera mituufu bwe twabuuzizza Kaggo Tofir Malokweza yatugambye nti ye tabimanyiiko ate ne ku ggombolola tebagimanyi.\nJohn Mugerwa: Nkaddiyidde ku ttaka lino era kwe nkolera sirina gye ndaga anansengula ajja kumala kunzita\nIsaiah Kabuubi : Abamu ku bakulembeze b’ekitundubeenyigidde mu kutugobaganya ku ttaka batusaba ebyapa oba ebiwandiiko ebikwata ku ttaka lyaffe ng’ekigendererwa kyabwe kya kukettera bali bajje nga bamanyi ebikwata ku batuuze b’omu kitundu.\nAkulira kkampuni ya Global Star Uganda limited Henry , Ssekyondwa Muwonge agambye nti, kkampuni yaffe yayita mu mitendera, era yavuganya ne kkampuni endala 15 n’ezimegga. Tetuzze kusengula bantu wabula tuzze kukola nkulaakulana nga tukwatiza wamu n’abatuuze b’ekitundu.\nYe omukungu wa Kabaka Kiwalabye Male omuwandiisi w’ekitongole ky’ettaka agambye nti; “ Kabaka bw’aba aleese enkulaakulana mu kitndu ate ku ttaka lye ani asobola okugiremesa” Omukungu omulala akola ku by’akatale k’e Bwaise yagambye nti “Pulojekiti y’okukulaakulanya akatale k’e Bwaise yatandika mu 2008 era tewali muntu yenna gwe tugenda kugobaganya, abantu bonna abali mu kitundu kino tugenda kukulaakulana nabo okuggyako omuntu bw’anaaba ayagala okusasulwa oyo ajja kusasulwa alabe w’agenda. Buli muntu ali mu kitundu kino ajja kupimirwa w’ali ayingire butereevu mu nkulaakulana egenda okuleetebwa mu kitundu”, bwe yagambye.\nSeptember 6, 2008 at 10:11 pm #19540\nSeptember 6, 2008 at 10:40 pm #19541\nSeptember 7, 2008 at 6:09 pm #19548\nEbintu ebikwata ku ttaka lya Buganda, birimu kigoye wezinge wa maanyi. Nange negasse kubatategeera bulungi ani agoba ani atunda ani akulakulanya ani. Songa ekyokuba nti etteeka eppya eriteesebwako bbi ekyo nnakimatira. Wabula abatuuze tutangaazibwemu. Kubanga oluusi tuyinza okwesanga nebannaffe abamu, nga bebaba bagobye ku ttaka lya Kabaka, nga mubyobumu bwa Baganda tebajja bulungi. Kirungi twekengere embeera bweziti, tukole kyonna ekisoboka tuzigeme. Obuganda bubeere bunyweevu bwonna wamu. Oba Mengo yandinyonyodde Nambooze nakabiina ke, bbo nebagendanga neboogera nabantu Kabaka babeera ayagala okusengula? Nange ekintu kino kitabudde, kubanga ntebeereza abakadde, bamulekwa, ba Namwandu, abalwadde abaali mu maka 600 luno olugobebwa. Abakiise mukiike ku mulamwa guno.\nSeptember 9, 2008 at 11:42 pm #19599\nKyenkana abantu bonna abasalawo wano ku ttaka lya Buganda lino si Baganda. Abaganda bameka abali eyo mu bitundu ebirala nga bebasalawo kwani agula ani atunda etaaka lyaabwe? Katonda ajjayo ebintu bino Abaganda mubirabe.\n‘NSSF baamenya mateeka okugula ettaka ly’eTtemangalo’\nOMUWABUZI omukulu owa gavumenti mu by’amateeka Billy Kainamura ategeezezza ababaka ba palamenti nti abakulira ekitongole kya NSSF baamenya amateeka nga bagula ettaka ly’e Ttemangalo ku Minisita Amama Mbabazi.\nKainamura yagambte nti aba NSSF baalina okwebuuza ku mubalirizi wa gavumenti omukulu ne ku b’ekitongole ekivunaanyizibwa ku kutunda n’okugula ebintu bya gavumenti kyokka tebaakikola.\nYabadde mu kakiiko ka Palamenti akavunaanyizibwa ku bitongole bya gavumenti akali mu kubuuliriza ku ngeri aba NSSF gye baagulamu yiika z’ettaka ezisoba mu 400 ku Minisita Amama Mbabazi ne nnaggagga Amos Nzeyi ku buwumbi 11.\nKainamura yeegaanyi nti ofiisi ye tekkirizingako ba NSSF kumenya mateeka nga bwe baategeezeza akakiiko wiiki ewedde n’agamba nti baalina okwebuuza ku mubalirizi wa gavumenti okufuna ekifaananyi ku bbeeyi y’ettaka nga tebannateesa na mutunzi.\nWabula ababaka abaakuliddwa John Odit bwe baamulaze ebbaluwa gye yawandiika mu March 2008 ng’akkiriza aba NSSF okukutula ddiiro y’ettaka ly’e Tamangalo, Bainamura yategeezeza nti aba NSSF baabwebuuzaako luvannyuma nga kumpi enteeseganya ziwedde.\nAbabaka omuli Abdul Katuntu, Sanjay Tanna, Johnson Malinga, Barnabas Tinkasimire, Sauda Mugerwa baamusalidde omusango nti yalemwa okukola omulimu gwe ogw’okuwabula NSSF mu by’amateeka n’atuusa abakozi okufiirwa obuwumbi 11.\nSeptember 10, 2008 at 11:08 pm #19613\nOmujaasi asimattuse okuttibwa abasuubuzi mu Kisenyi\nOmujaasi Brig. Waswa (ayimiridde) ng’ali mu lukiiko lwa LC\nABAKOLERA ku ttaka erikaayanirwa mu Kisenyi bazingizza omujaasi wa UPDF Brig. Wasswa Balikalege n’abapunta ababadde balirambula ne babakwata nga kigambibwa nti baasindikiddwa eyali omulamuzi Guster Mugoya abagoba.\nBrig. Wasswa yatuuse mu kitundu ku ssaawa 3:00 ez’oku makya mu mmotoka ye ey’amagye ng’ali n’omukuumi n’abapunta babiri. Yatandise okulambuzibwa ettaka omu ku basuubuzi Hassan Mukyadandwa ng’ali n’abapunta nga bwe bapima.\nKyokka omu ku basuubuzi olwabalabye n’atemya ku banne ne bayiika. Baamukazizza ne bamubuuza amutumye era ne kyayagala ku ttaka lyabwe. Akaseera ako abavubuka beeyawuddemu ebibinja bibiri ekimu ne kimwebulungulula ate ekirala ne kigenda ku mmotoka kigikumeko omuliro.\nBino byabaddewo Lwakutaano mu zooni ya Buwanika awali ettaka lya Kabaka erigambibwa okugulibwa eyali omulamuzi Guster Mugoya.\nAbasuubuzi balemeddeko ne batwala omujaasi mu kkooti ya LC1 Tibamwenda buli ludda gye lwayanjulidde okwemulugunya kwalwo.\nBrig. Wasswa yabategeezezza nti ye Hassan Mukyadandwa ne banne baamugambye nti balina ettaka eriweza yiika lye batunda mu Kisenyi kwe kugenda balimulambuze aligule kubanga ayagala kuzimbako sitoowa.\nOmudduumizi wa Poliisi e Kampala mukadde Moses Mwanga yalagidde ebiwayi ebikaayana bigende e Mmengo ebasalirewo.\nSeptember 14, 2008 at 6:28 am #19654\nMengo tesaanidde kisirika nakamu ku nsonga nga zino. Abakungu bano bennyini bakole omulimu gwaabwe awatali kujuliza balala. Mengo eveeyo atutegeeze, wamu nabakiise be Bwaise, kiki ddala ekigenda mu maaso.\nBakubaganye empawa ku kusengula ab’e Bwaise\nKAMPALA city Council n’akulira kkampuni ya Global Star Uganda bakubaganye empawa ku ky’okusengula abantu mu Kimombasa e Bwaise .\nAkulira kkampuni ya Global Henry Ssekyondwa agambye nti entegeka zonna ziwedde ez’okukulaakulanya Bwaise nti era tebagenda kusengula muntu yenna mu kifo kino nti abantu bagenda kukulaakulana nabo. “Abantu bajja kufuna emidaala mu katale akagenda okuzimbibwa okuggyako oli bw’aba ayagala okugenda awalala olwo tujja kufuna omuntu ayagala ekifo atuwe ssente olwo tumusasule”, bwe yagambye.\nKyokka omwogezi wa KCC, Mw. Simon Muhumuza yagambye nti KCC yafuna okusaba okwava e Mmengo nga baagala okukulaakulanya ekifo kya Bwaise Kimombasa nti era okusaba kwabwe mwalimu eby’okukulaakulanya akatale n’okusengula abatuuze mu kifo kino.\nBo abatuuze bakyesaze akajegere nga bagamba nti beewola ssente mu banka tebalina bwe banaazisasula nga bagobeddwa.\nJohn Mukasa: Enkulaakulana eno tetwandigigaanyi kuba ffenna tugyetaaga naye batuleke ffe abantu b’omu kitundu ffe twekulakulanyize ekifo kyaffe.\nPeter Mukasa: Abantu abamu tulina amabanja ga banka, nze nnaakeewola obukadde 20 ffe abamu ssente zino twasingayo maka gaffe ate nga wano we tubadde tuggya ssente okusasula, kino kiba kitegeeza nti abamu bagenda kutusiba n’okufiirwa amaka gaffe. Ssente zonna banaazitusasula n’amagoba ga banka?\nMargaret Nangabane: Mmengo emala kutugulira bibanja walala ate mu Kampala nga wenkana omuwendo ne Bwaise tulyoke tuve ku ttaka lya Kabaka lino. Haji Abdu Mutebi: Mmengo eveeyo ejje esomese abantu ku kiki ky’egenda okukola waakiri omukungu wa Kabaka yenna ajje atutegeeze oyo tujja kumuwuliriza okusinga abantu abalala abajja wano nti batusengula.\nWabula ssentebe wa basuubuzi mu Katale ka Kabaka e Bwaise John Musisi agambye nti kye baayagaliza embazzi kibuyaga asudde . “Twayagala dda akatale kano kazimbibwe kabeere ku mulembe era kino bwe kibeera nga kireeteddwa mu kitundu tukyaniriza .\nSeptember 15, 2008 at 12:13 am #19665\nAbatali Baganda bave mu bintu ebikwata ku ttaaka lya Buganda. Bogerere ku bye ttaka lyewaabwe, kubanga Abaganda bwetulitandika okuyingira mu bye ttaka lyaabwe, tebagenda kukyagala nakamu. Yye Mengo wano ekiraba bulungi endowooza ya bantu, nga bwebasobeddwa eka ne mu kibira. Abakungu be Mengo mwekkaanye byemukola.\n‘Poliisi tesobola kukuuma babibanja ng’abamagye ne kkooti be babasengula’\nLooya Housein Tebuweeke\nKU pulogulaamu ‘Ttabamiruka’ ebaawo buli Lwamukaaga ku Bukedde Fa-Ma, abantu abamu abaakubaganyizza ebirowoozo balowooza nti poliisi eyenjawulo eyassiddwaawo okukuuma abebibanja tejja kuba na kyanjawulo ky’ereetawo. Semei Wessaali akutuusaako abantu nga bwe baateesezza.\nStella Tumuhairwe owa NRM:\nTufunye amawulire nti abamagye be bakulembeddemu okugoba abantu ku ttaka. Kati eno poliisi eneesobola okubang’anga? Waliwo n’okulya enguzi okususse mu poliisi n’olwekyo, Gavumenti yabadde esaana kuleeta bamiritale naye ekisaana okumanyibwa nti Abaganda be basinze okutundira bannaabwe ku ttaka.\nTosobola kusindika mbwa kukwata ngo. Nze omulimu gwange gwa kunoonyereza naye bye nzudde biraga nti Pulezidenti Museveni n’omuduumizi wa poliisi Maj. Gen. Kale Kayihura be bakulembeddemu okugula n’okugoba abantu ku ttaka. Kati bano Poliisi eyateereddwaawo b’eneekwata?\nDidas Byarugaba ow’e Wandegeya:\nBasooke bayise etteeka ly’ettaka erikyalemedde mu Palamenti olwo ne poliisi etandike ogwayo. Naye poliisi erina kulinda tteeka lino olwo egende mu bantu ng’erina we yeesigamye.\nJohero Nuwagaba owa FDC:\nBuno bulimba bwennyini obutawaanya gavumenti eno. Gavumenti ezze essaawo obukiiko ku ttaka byonna ne bigirema kati kwe bagasse Poliisi. Okwo kuzannyira ku bantu naye gavumenti eneetera okugwa bw’etyo bw’ebeera.\nAsiimwe Mulekwa Frank owa NRM e Lubaga:\nBano b’owulira balwanyisa poliisi eno ezze okukuuma abebibanja be bamu abaali balwanyisa ekikwekweto kya Wembley, ekyafufuggaza ababbi mu ggwanga. Oluvanyuma bakkiriza nti ddala Wembley yakola omulimu n’olwekyo, bano be bamu bajja kukyuka.\nPulezidenti teyaloose buloosi okussaawo poliisi eno, wabula amaze ebbanga ng’anoonyereza ku nsonga y’abantu abasengulwa ku bibanja byabwe. Temuyingiza byabufuzi mu nsonga eno.\nDaniel Kiirya ow’ e Busoga:\nEnsonga y’okujingirira ebiwandiiko tetandise leero. Abatali baganda be bafudde ettaka lyaffe okugula obusanga eddala ne balibbiramu. Bino eby’okussaawo poliisi eyenjawulo kumalira bantu biseera na ssente.\nRDC Edward Sekabanja:\nPoliisi eno nze ngiwagira kuba ejja kutuyamba ku bakiwagi ababadde tebagambwako nga basengula abantu ku ttaka. Naye kye nneebuuza, ssinga kkooti enEEyisa ekiragiro ekigoba abasenze, Poliisi embeera eno enEEgikola etya?\nOlutalo lw’ettaka lunene okusinga mmwe bwe mululowooza. Era Pulezidenti Museveni akoze nnyo okussaawo akakiiko kano ne Poliisi okuwonya abebibanja. Ensonga lwaki ab’e Mmengo bakalwanyisa lwakubabwa nabo bennyini beenyigidde mu kutunda ettaka lya Kabaka n’okugoba abantu ku ttaka.\nLutwama Africa ow’e Masaka:\nAbantu abagoba abalala ku ttaka mbaawulamu emitendera esatu. Waliwo abajaasi ba Museveni ab’amadaala aga waggulu; abaami ba Kabaka n’abagagga. Engeri y’okwewala kino yaakufuna miritale ekuume abebibanja okusinga Poliisi kuba tejja kubasobola.\nEttaka ffenna tulyetaaga n’olwekyo si kyabwenkanya okugobako abamu. Nze ndowooza yadde Poliisi erina ebizibu byayo, tugiwagire nga bwe tulongoosa.\nAhmed Muyingo ow’e Butambala:\nNkizudde nti abantu abakyusa ebyapa baagala kubba ttaka lya Buganda.Ate akabinja ka poliisi ke baagala okussaawo tekajja kumala kuba tekasobola kutalaaga ggwanga lyonna. Naye bino byonna biraga engeri gavumenti eno ebintu gye bigidobonkanyeeko.\nChief Moses Mboowa, Lusaze:\nEwaffe bakanyama ba poliisi be bawambako abantu ettaka n’okubagoba ku bibanja, kati ate be bamu abaaweereddwa obuyinza okukuuma abebibanja bababbire ddala! Poliisi terina maanyi kwang’anga bamagye abasiiba babba ettaka ly’abantu.\nFred Bamwine, amyuka RDC e Nakawa:\nNyaniriza ekitongole kya poliisi kino ekipya naye kirina omugugu munene kuba abamenyi b’amateeka abagenda okukwatibwa bangi nnyo.\nIsaac Mutyaba owa Shauriyaako:\nLwaki okugoba n’okusengula abantu ku ttaka kuzze ku mulembe gwa Museveni?\nSsebulinde John Bosco:\nAbagula ettaka ssente ze zibawaga era sente ze zimu ze bajja okukozesa okugulirira poliisi.\nSsentamu George William, omu ku bofiisi ba poliisi eyenjawulo ekuuuma abebibanja:\nFfe mutuggye mu byobufuzi byammwe. Baatuteekawo kunoonyereza ku nsonga eno ey’okusengula abantu era kino kye tugenda okukola. Tulina okukkiriza nti ekizibu ky’okusengula abantu weekiri era tusitukiremu tukikwateko nga bwe mutuwa amawulire.\nBaguma Yowaasi, omubuulizi w’enjiri:\nPulezidenti Museveni aleete magye ge gajja okusobola embeera y’okusengula abantu.\nAsadu Kibuye- owa FDC:\nGavumenti ne bw’eneeyiiya obukodyo obw’enkana wa, ffe Kabaka waffe yatugamba nti etteeka ly’ettaka tuligaane. Ne bwe banaakyusa etteeka lino emirundi emeka, ffe twaligaana dda.\nHussein Semakadde ow’e Kawempe:\nKu nguzi efumbekedde mu kkooti, abo abapoliisi tebalina kye bajja kukolawo.\nOmwogezi wa Poliisi, Judith Nabakooba naye Ttabamiruka yamwetabyeko ne bamwokya ebibuuzo. Mu bano mwabadde Nakagiri, Abdu Karim Kiggundu, Makolo Kavuma, Isma Lubega , Kasoma Farouk , Baguma Yowasi n’abalala abaamubuuzizza ebibuuzo ebikwata ku nneeyisa ya poliisi n’ekibinja kya poliisi ekinaakuuma abebibanja.\nNabakooba yagambye nti abapoliisi 80 batendekeddwa okukuuma abebibanja, nga bakolera wansi w’abaduumizi ba poliisi ba DPC ne RDC .\nPublished on: Sunday, 14th September, 2008\nSeptember 15, 2008 at 12:50 am #19667\nOmuyindi agoba abantu ku ttaka munsi yaabwe\nbatuuze 100 baakusengulwa e Banda\nLooya Birungi (ku kkono) ng’aliko by’annyonnyola abatuuze b’e Banda.\nABANTU abasoba mu 100 e Banda zooni B3 be batiisibwa okusengulwa nnannyini ttaka ku bibanja byabwe. Ettaka lino erisangibwa e Banda mu katundu akamanyiddwa nga mu Kasenyi.\nKigambibwa nti Omuyindi nnannyini kkampuni ya Bobmil Indus yagula ettaka lino mu 1996 n’ekigendererwa eky’okuzimbawo ekkolero.\nOkusinziira ku looya wa kkampuni y’Omuyindi, Wycliff Birungi kkampuni y’Omuyindi yagula ettaka lino ng’eyagala kuzimbawo kkolero wabula ssente ne zibabula n’ekituusa abantu okwesenzaako.\nBaasuubiza okubaliyirira, kyokka abasenze bakigaanyi ne bagamba nti bajja kulwana okusigala ku bibanja byabwe.\nSeptember 15, 2008 at 1:22 am #19668\nFfe abayindi gyebateseza ne kaguta deals zaabwe tetwaliyo ,teyamala kutuuza bantu ba Buganda nti sente zebamuwoze bwezirimulema okusasula, sikuba tazirina naye lwakuba alina bakyokooza okumumalira his dirty deals .\nAbayindi mugenda kukinyonyoka nga munnamwe ababulidde ate kyemutamanyi nti luno luyinza okuba oluyiira olutazikira mujja mu munsi za Africa ezimu ne mukoleramu effujjo mubadde mukyakwatibbwa omukisa kuba abadde avaako najja nga bonna tulaba nsowera tetumanyiiko nsajja nankazi .\nNaye ku guno omulundi muyisizaawo ejoogo buli kya bulyaake mwe kituttwa , kyemutajjukira nti kululi abantu babaddeko obubega obutafaayo kulaga busungu bwaabwe kuba babaddebakyaliko webakyafuna kassente okuva ebweeru ,.\nNaye Kati ebintu nayo bikalubye mulowooza munasenda abantu ekikula ekyo nemuzimbawo amakolereo oba mukolela ddala effujjo nemumala okusenda nemuleka ekyangaala kati abantu nebasigala nga batayaya mu makubo , mukama wammwe najja nekabangali ye nabayoola nebagenda babasuura mu makomera\nAnother type of camp eri mu Buganda.\nKuruno nabayindi bali as guilty as museveni, era mwenna bebasengudde nokwononebwa ebintu byammwe n’omuyindi mumuseeko eriiso egyogi\nbyonna alina okubisasula nabuli kyayonoona mukiwandiise mubitereke bajja nabo kuvunanibwa.\nLwaki museveni bwalemwa oku basasula temugenda ne muwamba ente ze ne mumalayo ssente zammwe mbadde mwenna muli muttuluba lyelimu omubbi ne gwebabbye singa temubiyingizaamu bantu baffe ba salumanya nga tebaganyulwanga mu bi deal byammwe nga basasulwaamu kubonabona.\nSeptember 23, 2008 at 12:40 am #19718\nKabaka talina ntegeka kugoba bantu ku ttaka lye- Sserubiri\nOkuva ku kkono; Serugga Matovu, Ssewava Sserubiri, Lamech Musoke ne Lillian Kaddu.\nABAKUNGU ba Kabaka ab’ekitongole kya Buganda Land Board; Ssewava Sserubiri, Lameck Ssonko Musoke ne Lillian Kaddu baakyadde ku Bukedde FM ku pulogulaamu Mugobasonga. Ahmed Mukiibi akutuusaako bye baakubaganyizzaako ebirowoozo nga bakubirizibwa Seruga Matovu.\nBuganda Land Board kye ki?\nSserubiri: Kino kye kitongole Ssaabasajja Kabaka kye yatondawo okulabirira ettaka lye erya Mayiro 350. Wabula kyatondebwawo nga kirabirira 9000 mu kusooka.\nMayiro 350 ziri ludda wa?\nSserubiri: Mayiro 350 zisangibwa kumpi wonna mu Buganda, okugeza disitulikiti nga Kampala liri e Mulago, Masajja, Lubaga, Bbunga, Mengo, Kabowa, Mutundwe, Najjanankumbi, Kabowa, Kakeeka, Lukuli, Bwayise, Kkonge, Buziga n’ebitundu kumpi byonna ebikola Kampala kuliko ettaka lya Kabaka. Bw’ogenda e Wakiso, Masaka, Mpigi Mukono ebyalo bingi ettaka lino gye liri. Mu nkuba y’ettaka lino, kumpi mu buli ssaza Kabaka yalina okubaayo n’ettaka.\nKu mbuga z’amasaza, waliyo abantu abaasenga ku ttaka eryo, abo nabo bali ku ttaka lya Kabaka oba ku 9000.\nSserubiri: Embuga z’amasaza n’amagombolola ezimu ziri ku mayiro 350 ate endala ziri ku 9000. Tulina amagombolola agawera agali ku 350 ate amalala gali ku 9000.\nEttaka lino BLB lye mukuumira Kabaka, bwe liba nga liriko abantu limugasaaki?\nSserubiri: Limugasa nnyo. Gye likoma okubeerako abantu gye likoma okumugasa, era Ssaabasajja talina mutawaana ku bantu era talina nteekateeka ya kusengula bantu be. Abantu bonna abaafuna ebibanja tewali muntu Kabaka gwe yaguza kibanja oba ttaka. Tosobola kutunda kintu kyotaagula.\nAmateeka gagamba nti tosima ttaka, musenyu, mayinja n’ebyobugagga by’omu ttaka kubanga byonna bya nnannyini ttaka, emiti egy’embaawo byonna byannannyini ttaka nga engeri yonna gy’oyagala okubikozesaako olukusa olufuna wa nnannyini ttaka.\nBwe mba nnazimba, ku ttaka lya Kabaka, ntandikirawo okunyweza okubeera kwange ku ttaka lya Kabaka.\nKaddu: Omuntu okumanyibwa, okuwandiisibwa okufuna liizi, oba ekyapa ku ttaka lya Kabaka, oyita mu mitendera gino. Oleeta obuwandiike kwe wafunira ekibanja ku ttaka lya Kabaka. Owandiikira Omuwandiisi wa BLB, ng’omusaba Liizi, oluvannyuma okolagana n’omulambuzi omukulu ow’ettaka lya Buganda Mw. Ssonko Musoke ali wano, n’akuwa Foomu gy’ojjuza okusaba liizi. Ffoomu eno eyamba omulabuzi w’ettaka okutegeera oba ettaka ly’osabye totalize oba si totalize.\nEttaka ettalize lye liruwa\nKaddu: Lye ttaka, lye Mmengo Block 12 eryabangako ennyumba za baminisita b’e Mmengo. Eddala lye ttaka erisangibwa ku nnyanja ya Kabaka mu Ndeeba ku Block 16, Poloti 198. Awamu ziri yiika nga 48, ettaka ly’omulamuzi e Kakeeka, ye Kibuga Block 8, ettaka lya ba Girl Guides e Busaabala, liri Kyaddondo block 273 Poloti 5, ettaka lyaba Boy Scouts e Busaabala, Block 273, Poloti 5, ettaka ly’ekkomera ly’e Kigo, ettaka ly’e Munyonyo Kyaddondo kumpi n’akatale liri yiika nga kkumi nalyo terigabwako liizi, ettaka ly’e Makindye Block 273 liriko yiika nga ttaano, ebizinga by’e Ddamba mu Kyaggwe liwerako Mayiro nnamba, nalyo terigabwako liizi, ettaka ly’e Kawempe block 203 ziri Yiika nga 52 nazo tezigabwako liizi n’ettaka ly’e Kasanga ne Nabutiti Yiika nga 150 nalyo terigabwako liizi. Ettaka lino lyatalizibwa Obwakabaka nga ligenda okukulaakulanyizibwa mu ngeri ey’enjawulo, terigabwako liizi kyokka ab’ebibanja abaliriko tetubagobaako.\nOw’ekibanja ali ku ttaka ettalize akola atya okufuna liizi?\nKaddu: Ategeezebwa nti tasobola kuweebwa Liizi.\nAbali ku ttaka eritali ttalize, bw’amala okujjuza Ffoomu, ng’amaze okusasula 95,000, bw’omala okugula ffoomu eyo, waliwo ffoomu ze bakuwa okutwalira abaami ba Ssaabasajja mu kitundu ewali ettaka eryo, omwami omutongole n’omwami ow’omuluka, bassaako emikono kyokka osooka kusasula 40,000/- era ssente ziwandiikiddwa ku ffoomu eyo nga 20,000/- za Mutongole n’endala za wa muluka okuddukanya ofiisi.\nLiizi mugaba za bbanga ki?\nKaddu: Kisinziira , bw’oba ng’ettaka kyangaala, tusooka ne tukuwa emyaka ettaano olikulaakulanya, oluvannyuma lw’emyaka ettaano, endagaano egamba nti bwonaamala okulikulaakulanya odda ewa nnannyini ttaka era taagaane nga okuggyako ng’alina ensonga enkulu. Awo okufuna Liizi ya myaka 44 ne giwera 49 kyokka kisoboka okufuna omunaana singa nnannyini ttaka abaako by’azudde byotakoze nge bwe mwasooka okukkaanya mu ndagaano.\nBwe bamala okujjuza ffoomu eyo okussa endagaano ne maapu eragirira Poloti yo weri okuva ku luguudo obunene bwayo, n’okussaako n’akafaananyi ko n’ekifaananyi ky’ekifo n’obizza mu Bulange.\nMusoke: Nga munnamateeka bw’annyonnyodde, Ffoomu ezo ozizza mu Buganda Land Board, ne twekakasa nti otuukiriza bye twakusaba , oluvannyuma netugulawo fayiro n’eweerezebwa mu ofiisi y’akulira okulambula ettaka. Olwo tusindiika abalambuzi baffe okwongera okwetegereza, era bakomyawo lipoota kwe tusinziira okukuwa nnamba ya fayiro, n’okukuwa omupunta agenda okupima ekibanja kyo,\nAni asasula omupunta gwe mumpadde\nMusoke: Asaba gwe omusasula, ffe atuleetera byakubye ne tubissa mu Fayiro ne twongera okugitambuza\nKaddu: Abantu bangi beetwala ng’abapunta so nga bakwasi bankoba, Tulina kampuni nya ze tukozesa mu mulimu guno, tulina Wemo Consults, Landserv, Meridium Surveyors ne Geoteam.\nAbatalina ndagaano mubakola mutya\nKaddu: Endagaano gye twayogeddeko kubanga abantu abasinga bagula bibanja wabula waliwo ettaka ly’obusika, abantu abafuna ettaka mu busika, oleeta ekiwandiiko ekiraga obusika, oba ekiwandiiko kyonna kye wafunirako ekibanja ekyo okukakasa nti ekibanja kikyo\nEttaka bweliba ttalize kubanga nalyo liriko abasenze, Buganda Land Board bw’eba erina gy’eyagala okukolerako, ekikola etya.\nSerubiri: Tulina ettaka ng’abalala bonna bwe balina ettaka ate nga lisangibwa mu bibuga, ekitegeeza nti ekibuga kirina amateeka agakifuga, era ekirina Pulaani efulumizibwa n’ekakasibwa. Ekyokulabirako waliwo emisolo gy’amayumba abantu baali bagitabula nga balowooza misolo gya BLB, oli talina kyapa, talina liizi naye ng’asasula emitwalo nga 80 mu KCC kubanga alina ennyuma mu kibuga. Newankubadde ffe wano tuli bannannyini ttaka mu kibuga, Fayiro zino zigenda mu KCC , ku disitulikiti ewa Wakiso, okulaga nti asaba Liizi egenda kugoberera amateeka g’ekibuga.\nBuganda Land Board temusengula bantu\nSerubiri: Tekisoboka, enjawulo eriwo ya kutwala bantu nga kaguddeyo, okujooga obujoozi abantu, ffe BLB tetukikola, Twalina jjuuzi eby’e Kigo, abantu be baatusabanga nga balaba enkulaakulana tebaagala ebaleke, nga basaba tubasse ku lukalala baagala bayingire mu Pulojekiti, abantu twabakwata bulungi.\nKaddu: Kabaka tatunda ttaka wabula akuwa ku ttaka lye okumala ekiseera ekigere okulikolerako ekintu ky’oyagadde ng’ofugibwa amateeka agali mu ndagaano wakati w’asabye Liizi ne Ssaabasajja Kabaka ng’erimu amateeka agalambika obulungi engeri gy’okugenda okukozesaamu ettaka eryo, ebbanga lyogenda okulikozesa. Mulimu n’akawaayiro akagamba nti olina okukulaakulanya ettaka eryo\nPublished on: Monday, 22nd September, 2008\nSeptember 23, 2008 at 8:30 pm #19736\nKino kirungi, abantu bawewere emyooyo, ate n’Obuganda bumanye wwa gyebugenda, buleme kubuza buzibwa.\nFebruary 11, 2009 at 8:21 am #22090\n‘Ssebo Kabaka totugoba ku ttaka’\nWritten by ROGERS KIBIRIGE\nABATUUZE ku byalo bina ebiri okumpi n’omwalo gw’e Busaabala basisinkanye abakungu b’e Mmengo okuva mu kitongole ky’ebyettaka ne basaba Kabaka obutabagoba ku ttaka nga bwe bawulira.\nBaakulembeddwaamu avunaanyizibwa ku by’okwerinda ku LC II Israel Ssentongo. Baagambye nti tebalina nsimbi zigenda kugula gye bagenda kusengukira okuva ku ttaka lye bamazeeko emyaka 50 era nga balinako n’ebiggya.\nKino kiddiridde abatuuze ku byalo bina okuli Busaabala, Zziranumba, Kirinda ne Buggu okulaba ekipande ekyasimbiddwa ku ttaka lya Kabaka ery’e Busaabala okuli ebigambo ebibalabula obutasaalimbira ku ttaka lino.\nBino byabadde mu kiwandiiko abatuuze kye baakwasizza abakungu ba Kabaka, Joseph Mulindwa ne John Holly Kamoome mu lukiiko lw’ettaka lwe baakubye e Busaabala era nga lwetabiddwaamu abatuuze abasukka mu 500.


Bukedde Online - Beerumirizza okusaddaaka owabbooda\nEddagala lya ARV’S lisobola okulwanyisa akawuka...\nOmuyimbi Grace Ssekamatte alwanaganye ne...\nOMUTUUZE eyasaddaakiddwa ne bamusuula mu kinnya okumpi n’ekyuma ky’omugagga Ephraim Bbosa, akwasizza abantu bana ne beerumiriza mu maaso ga poliisi.\nMaama w’omugenzi Baguma n’abatuuze nga bakaaba. Baguma bwabadde afaanana.\nAbatuuze b’e Kiriri mu ggombolola y’e Mpenja mu Gomba baguddemu entiisa bwe bagudde ku mulambo gwa mutuuze munnaabwe eyasaddaakiddwa ne bamusuula mu kinnya kya kaabuyonjo emmanju w’ekyuma ky’emmwaanyi eky’omugagga w’omu kitundu.\nHenry Baguma 25, abadde avuga bboodabbooda ye yattiddwa ne baamusalako ebitundu by’ekyama n’olulimi, omulambo gwe ne bagusuula mu kinnya okumpi n’ekyuma kya Kiriri Coffee Factory.\nOkutta Baguma baakozesezza ebiyinja ebinene, embukuuli n’ekiso kye baamusazizza mu bulago ne balembeka omusaayi ne bamusalako ebitundu bye eby’ekyama, olulimi n’emimwa.\nAbatuuze okulaba omulambo baasoose kusamba nsiko ne gubabula kyokka poliisi bwe yakutte omu ku mikwano gye Henry Walusimbi amanyiddwa nga musalamala n’alonkoma banne basatu abaayogedde we baakwese omulambo.\nENGERI GYE BAALUSE OLUKWE OKUSADDAAKO BAGUMA;\nNnannyini kyuma ewaasangiddwa omulambo Ssaalongo Ephraim Bbosa yagambye nti ekinnya kya kaabuyonjo si kikye era abadde takimanyi.\nYagambye nti engeri gy’atasula ku kyuma talina kye yawulidde wabula n’asaba poliisi okukola okunoonyereza okumala ng’eyita mu bakwate kuba kigambibwa nti bakkirizza okukola obutemu buno.\nOwaamawulire ku lukiiko lw’e kyalo kino Husein Batte yagambye nti buno si bubbi kubanga ppikippiki ye bagireseewo era tebabbye kintu kyonna ekiraga\nBe battidde mu mmotoka baabadde bagenze kubanja\nnti mwabaddemu engeri y’okusaddaaka bwatyo n’asaba poliisi okunoonyereza ekituufu.\nAvumiridde abasima ebinnya bya kaabuyonjo ne batabibbikako nti kino kyanguyiza abatemu nga bano okufuna we bakweka abantu be batemudde era n’asaba abavunaanyizibwa ku nsonga okuvunaana abantu nga bano.\nOmwogezi wa poliisi mu Katonga, Lydia Tushabe yasabye abatuuze obutatwalira mateeka mu ngalo kubanga abakwate baakuyamba okuzuula amazima. Bagguddwako ogw’okutta ku ffayiro nnamba CRB;


Obusiraamu » Emiteeko » Emisomo gyonna » Omuko : 1\nEkigambo Kya Laa Ilaaha Illa Allah\nYannyonnyola Shk. Mu musomo guno, amakulu ga Laa ilaaha Illa Allah, obukulu, empagi n’obukwakkulizo bwakyo, nebikyonoona.\nOkunnyonnyola Obukwakkulizo Bwa Laa Ilaaha Illa Allah\nYannyonnyola shk. Amakulu ga Laa Ilaaha Illa Allah, ekifo kyakyo n’obukulu bwakyo, n’obukwakkulizo bwakyo.\nEbijja Omuntu Mubusiraamu\nYannyonnyo Shk. Ekigendererwa mubyonoona obusiraamu, n’obukulu bwokubimanya, era nabitekululamu emiteeko ena naye nayogerako bibiri: okwebigambo nga okuvuma Allah nomubaka we, n’okwebikolwa nga okuvunnamira oba okusalira ekitali Allah nebirala ebiringa ebyo.\nObulungi Bwokukasa Nti Teri Asinzibwa Okujjako Allah\nYazimbira Shk. Omusomo guno ku Hadiith ya Nabbi (s.a.w) egamba nti: Omuntu yenna Akakasa nti tewali asinzibwa mubutuufu okujjako Allah era nti ne Muhammad muddu we era mubaka we, ne Isa muddu we era mubaka we, era kyegigambo kye kyeyassa ku Mariam, nti n’omuliro gwa mazima, ne Jjana yamazima, Allah amuyingiza e Jjana ne mirimu gye nga bwegiri\nMP4 29 / 12 / 1436 , 13/10/2015\nOkunnyonnyola Ebikujja Mubusiraamu\nMumusomo guno shk. Yannyonnyola ebintu bibiri kwebyo ebijja omuntu mubusiraamu.\nOkkolera Kubivunaanyizibwa Bya Laa Ilaaha Illa Allah\nYayogera shk. kumakulu ga laa ilaaha illa allah nebivunaanyizibwa byayo.\nAmakulu Ga Muhammad Mubaka Wa Allah\nAmakulu ga muhammad mubaka wa allah,ebivunanyizibwa bwakyo, ekifo n’obuluungi bwakyo.


Bukedde Online - Kitatta kkooti y'amagye emusindise Luzira\nKitatta kkooti y'amagye emusindise Luzira\nMuseveni ayise bannaddiini bateese ku butakkaanya...\nOWEEKITIIBWA omulamuzi, emisango eginsomeddwa gyonna ngiwulidde era ngitegedde bulungi naye sikkiriziganya na kyakuwozesebwa mu kkooti eno kubanga nze siri munnamagye, ndi muntu waabulijjo.\nKitatta ne banne nga bali mu kaguli\nBwatyo, Kitatta bwe yazzeemu ssentebe wa kkooti y’amagye e Makindye Lt. Gen. Andrew Gutti ng’amubuuza oba emisango gye yabadde amusomedde yabadde agitegedde.\nOno, yasoose kubuuza Kitatta ne basajja be bwe bavunaanibwa olulimi lwe basinga okutegeera nabo ne bamugamba nti bamanyi Luganda era n’asaba omu ku bajaasi eyakakata olulimi luno okubavvuunulira.\nYabasomedde emisango mukaaga, etaano, Kitatta yagizza ne basajja be babiri, Ngobi Sowali omuserikale wa poliisi eyali amukuuma ne Ibrahim Ssekajja abataabaddewo mu kkooti.\nEmisango gye baasomedde abasatu bano kuliko egy’okusangibwa n’emmundu nga tebalina mpapula zizoogerako esatu, ebiri gya kusangibwa n’amasasi okuli ag’emmundu ekika kya SMG 30 n’aga pisito 20 nga January 21 ku Vine Hotel e Wakaliga.\nOmusango ogw’omukaaga gwabadde gwa kusangibwa na byambalo by’amagye.\nGuno, baagubavunaanidde wamu bonna kyokka nabo ne bategeeza nti, bagutegedde wabula kkooti egubasomedde terina buyinza kubawozesa. Bakira buli lwe bagamba nti, ‘emisango tugitegedde naye tuwakanya kkooti eno okutuwozesa kubanga ffe tuli bantu ba bulijjo’, nga Gutti amwenyamu ng’amala abategeeza nti, ‘that’s good’ ekitegeeza nti ekyo kirungi.\nKitatta ye yasoose okuleetebwa ku kkooti eno era nga yatuuse ku ssaawa nga 4:00 ez’oku makya.\nYaleeteddwa mu kabangali y’amagye okuva e Makindye gy’abadde akuumirwa ate banne, baatuusiddwa ku ssaawa nga 5:30.\nKitatta olwabadde okutuusibwa ku kkooti, ne ssentebe waayo Lt. Gen. Gutti n’alagira batandike.\nAba famire ya Kitatta, bazze mu bungi ku kkooti nga balina essuubi nti, banaafuna omukisa okusaba okumweyimirira kyokka, kino tekyasobose nga ne looya waabwe, Joseph Kiryowa owa Kiryowa & Co. Advocates, buli lwe yabadde agezaako okwogera nga bamutuuza era teyafunye mukisa kwogera ku musango.\nAbasibe baaweereddwa omukisa abatalina munnamateeka abawolereza, Gavumenti ebawe owaayo atali wa kusasulira kyokka abasinga ne bagaana ne basaba Kiryowa abawolereze .\nKino, kyamutabudde ku ngeri y’okutambuzaamu omusango n’ategeeza kkooti nti, baabadde bamuweeredde awo ebiragiro okubawolereza era bwatyo n’asaba omulamuzi omusango okugwongezaayo asooke yeeteeketeeke.\nGutti omusango yalagidde gwongezebweyo okutuusa nga February 27, n’alagira abasibe batwalibwe e Luzira. Kitatta, yakwatibwa nga January 20 e Wakaliga mu Kampala amagye bwe gaali ku muyiggo gw’abatemu abatta eyali omubazi w’ebitabo ku Case Hospital e Nakasero.\nAbajaasi ba CMI, basooka kukwata muto wa Kitatta, Huzair Kiwalabye (ali Luzira) ne Joel Kibirige eyali agezaako okulemesa abajaasi okukola omulimu gwabwe.\nEnkeera ku Lwomukaaga, baazingako Top Radio e Bwaise ne bakwata abakulembeze b’akabinja ka Bodaboda 2010 abaali ku pulogulaamu y’ebyobufuzi.\nAkawungeezi, baazingako Vine Hotel e Wakaliga ne bakwata Kitatta, Sowali ne Ssekajja era okuva olwo, babadde mu mikono gy’amagye.\nBaasooka kusimbibwa mu kkooti y’amagye ento etuula ku CMI e Mbuya kyokka ne bawakanya obuyinza bwayo okubawozesa okutuusa ssentebe waayo, Col. Tom Kabuye lwe yabasindise mu kkooti y’e Makindye.\nKitatta yavunaaniddwa ne; Joel Kibirige 37, Matia Ssenkuka 32, Hassan Ssebatta, Jonathan Kayondo, Sunday Ssemwogerere 28, John Ssebandeke 32, (ayamba ku poliisi okulwanyisa obumenyi bw’amateeka), Hussein Mugema 36, Fred Bwanika 25, ne Amon Twinomujuni bonna


Bukedde Online - ‘Nabikolo yanoonya akafo akalungi aw’okuttira bba Kasiwukira’\nAfunye ebbuba n'amufumita ebiso\nOMUJULIZI mu musango gw’okutta Kasiwukira alumirizza nnamwandu nti yaleeta omutemu mu nju ya bba n’agimulambuza ng’amulaga ekifo ekirungi w’asobola okwekweka n’amutta.\nEron Mpoza (ku kkono) omusika wa Kasiwukira ng’ali ne looya wa nnyina, Kabega (ku ddyo) bafuluma kkooti eggulo. Ku ddyo, Nabikolo, Nakungu ne Jaden Ashiraf nga bali mu kkooti ku Lwokusatu\nOwa poliisi, Joel Ayiko, akola ku byamawulire ku kitebe ky’obwambega e Kibuli, yaleese n’akatambi ka vidiyo ke yakwata nga kalaga omuvubuka eyategeerekese nga Alex ng’annyonnyola engeri nnamwandu Sarah Nabikolo gye yamulambuza ennyumba n’amulaga ne w’aneekweka okutta bba Eria Ssebunya Bugembe Kasiwukira.\nMu katambi kano, akaakwatibwa nga November 22 ne 28, 2014 mu maka g’omugenzi e Muyenga, mulimu nnamwandu Nabikolo, omugagga Godfrey Kirumira, abaserikale b’amakomera abaali bakuuma Alex (eyali alabika nti ku budde obwo yali ava mu kkomera), abaana b’omugenzi n’abalala abataateegerekese.\nObwedda Nabikolo ne muto we Nakkungu beetegereza akatambi nga bwe beekuba obwama ate ng’omusibe omulala Jaden Ashiraf talina gw’anyega.\nAyiko yategeezezza omulamuzi Wilson Musalu Musene nti Alex yabategeeza nti Jaden yeyamuwa ddiiru y’okutta Kasiwukira ng’entegeka eyasooka yali ya kumuttira mu maka ge e Muyenga.\n“Alex yatutwala mu maka g’omugenzi n’atugamba nti oluvannyuma lwa Jaden okumuwa ddiiru, ye Nakkungu yamuwa ngeri gye banatta Kasiwukira era ne bamuwa ebiragiro nti bw’aba ayingira mu ggeeti, alina kweyogerako ng’omusiizi wa langi.\nAlex aba akyatunnyonnyola ku ggeeti wabweru, Kirumira, nnamwandu n’abantu abalala ne bafuluma olwo n’atandika okutunnyonnyola nga mmukwata ku katambi mu lujjudde,” omuserikale bwe yagambye.\nYagasseeko nti Alex yasonganga ku Nabikolo nti baasisinkanako n’amulambuza enju okumulaga ne mu kasonda awali amadaala agambuka waggulu w’aneekweka atte bba.\nAkatambi, akaazannyiddwa mu kkooti ng’ebigambo tebiwulikika bulungi nga n’ebifaananyi tebiteredde, kalaga Nabikolo, eyali ayambadde sikaati enjeru nga yeebikkiridde akasuuka aka kitaka nga ye n’abalala bagoberera Alex eyali annyonyola ebifo bye baamulambuza okuttiramu.\nAlex yatwala abaserikale ku poliisi e Muyenga gye baasanga Jaden n’amulumiriza nti ye yamuwa ddiiru.\nBalooya b’abasibe, okuli MacDosman Kabega ne Radislaus Rwakafuzi baategeezezza omulamuzi nti ensonga ezoogerwako zirumika abantu baabwe mu musango guno n’olwekyo basaana okuwulira buli kigambo ekyogerwa.\nOmulamuzi yalagidde oludda oluwaabi lwetegeke bulungi ku Mmande n’akatambi kaddemu okuzannyibwa nga buli muntu awulira ebyogerwa.\nAba Bbanka Enkulu basimbiddwa mu kkooti\nStella Nnyanzi alagiddwa okwewozaako\nEmmaali ya Kasiwukira etabudde aba famire ne batiisa okwetta\nOmugagga Kirumira ayogedde ku bya Kasiwukira


Bukedde Online - Ebintu 15 by’okola n’oganja ewa balo\nEdith Mukisa omukugu mu kubudaabuda abaagalana n’abafumbo akuwa ebintu 15 byoyinza okukola okusobola okuganja n'okunyweza obufumbo.\nBano baabadde ku Theatre Labonita gye buvuddeko.\nBULI mukazi ali mu bufumbo oba mu mukwano ky’asinga okwagala kwe kusigala nga bba oba omwagalwa we amwagalira ddala era amulowoozaako buli kiseera.\nY’ensonga lwaki abatunda eddagala ly’okuganja buli olukya beeyongera era ng’abakazi be balijjumbira. Wabula ekizibu nti ate oluusi eddagala lino balikozesa naye ate ne balemwa okuganja kubanga oluusi abasajja be bye baagala ate abakazi oluusi si bye bakola.\nEdith Mukisa omukugu mu kubudaabuda abaagalana n’abafumbo agamba nti omukazi okuganja eri munne oluusi tekiba kyangu, wabula ssinga afaayo okukola ebyo ebimusuubirwamu, weesanga nga teyeetaaga kukozesa ddagala lyonna.\nMukisa agamba nti omukazi ayagala okuganja bino tolina kubibuusa maaso.\n1. Mukakase nti omwagala era nti wanjawulo nnyo mu bulamu bwo. Mulage nti wakabi mu nsonga zonna naddala mu ngeri gy’akulabiriramu, ez’ekisenge n’endala.\nMukakase nti buli lw’omulowoozaako omutima gukutyemuka nga bwe gwali nga mwakalabagana. Manya nti buli lw’omuwaana ajja kuwuliriza era nkukakasa ajja kwagala ogende mu maaso n’okumuwaana.\n2. Teweemalaayo wenna. Wadde kirungi munno okukutegeera, naye ate oluusi ensonga eno eyinza okukudibya. Kirungi oyiiyeeyo obukodyo obumulaga nti olinayo ebipya by’atamanyi, buli kiseera omukuumire ku bunkenke nga yeebuuza oba olinayo ekipya ky’oyiiya ky’atalowooza.\n3. Fuba omukwano oba obufumbo bwammwe okubukwasa Katonda. Buli lw’okulembeza Katonda mu bulamu bwo, munno ajja kukiraba kubanga ojja kubeera mugumiikiriza, mwetoowaze, okola ebirungi, musanyufu, mwesigwa ne kalonda omulala ajja olw’okwesiga Katonda. Buli musajja ayagala okubeera n’omukazi amuwa eddembe era gwe yeesiga, kijja kuba kizibu obutamwagalira ddala.\n4. Mwambalire engoye ezimusikiriza. Abakazi batera okukola ensobi y’okwenyiriza nga bava awaka bagenda ku mirimu oba okukyala, so nga bwe babeera awaka basiiba beesibye leesu. Weemanyiize okwambala mu ngeri esikiriza omusajja wo ng’oli awaka, ajja kuba anyumirwa okukutunulako.\n5. Kirungi okwekkiririzaamu. Manya ebyamusikiriza okukuganza abimanyi, noolwekyo ne bw’oba ogezze, okozze, ofunye mugaba, oba ng’okyuse mu ngeri yonna, munno era akwagala era si kirungi kwekomomma ng’oli naye. Buli lw’omulaga nti omukkiririzaamu, ajja kwongera okukwagala.\n6. Muweereze obubaka obumusaba omukwano. Tubeera n’ebintu bingi ebitutwalira ebirowoozo omuli okunoonya ssente, okulabirira abaana n’ebirala.\nOjja kwesanga ng’okulowooza ku nsonga z’omukwano si kyangu. Noolwekyo bw’oba osobola muweerezeeyo mesegi za laavu, ojja kulaba nga zimuteeka mu muudu.\nKirungi olowooze ku bye wakolanga nga mwakalabagana ne bimusanyusa, oddemu obimukolere.\n7 Fuba okulaba nga munno omwewa yenna kikumi ku kinnaako. Emirundi emingi obudde n’ebirowoozo byaffe tubissa nnyo ku mirimu, abaana n’amaka, olwo obusigadde ne tulyoka tulowooza ku baagalwa baffe. Oluusi tufaayo okulongoosa eby’omu maka gaffe naye ne tutafaayo kwerongoosa oluusi ekitta muudu ya munne.\n8 Muzzeemu amaanyi mu nsonga zonna z’aba akolako, tomulaga bukambwe, buyinza okumutiisa n’okudda awaka. Omuntu azzaamu amaanyi anyuma okuba naye, era bw’oba omuzzaamu amaanyi ojja kwesanga nga naye ayagala okubeera naawe.\n9 Weemanyiize okumusaba omukwano. Ne bw’eba haaga, oba kkiisi, bw’omulaga nti obyagala okuva gyali, kijja kwongera okumulaga nti omwagalira ddala era naye ajja kwongera okukwagala.\n10 Mwegatteko okole by’ayagala oba ebimunyumira. Okugeza bw’aba muntu wa kukola dduyiro, ne bw’oba toyagala, waakiri weewalirize mukole mwembi. Bwe guba mupiira ng’anyumirwa okugulaba, naawe tandika okugulaba. Ebbanga lye munaamala mwembi nga mukola ekintu ekyo ky’ayagala, ojja kwesanga ng’oyongedde okusembera ku mutima gwe.\n11. Mufumbire ebimuwoomera. Bagamba nti omukazi okuwangula omutima gw’omusajja ateekwa kuyita mu lubuto lwe. Noolwekyo ssinga omufumbira emmere emuwoomera, ojja kwesanga nga buli kiseera akulowoozaako era kijja kuba kizibu obutawamba mutima gwe.\n12 Faayo ku buntu obutonotono bw’akola. Okugeza, bw’asalako enviiri, kimugambe amanye nti ofaayo ku ndabika ye. Wabula ate tokimugamba nga weemulugunya nti azisaze bubi. Bw’omulaga nti ofaayo ku ndabika ye ajja kwongera okukwagala.\n13 Muwe ebbeetu abeere nga y’akulembera amaka n’obulamu bwo. Togezaako kumuwa mateeka kubanga teri musajja ayagala kumufuga. Muleke abeere mu mitambo mu nsonga z’amaka era akimanye nti y’avuga ekintu, kijja kumusanyusa.\n14 Musseemu ekitiibwa wamu n’endowooza ze. Weewale buli kiseera okumulaga nti endowooza ze si ntuufu, oba okumukyusa akole ebyo ggwe by’oyagala. Abasajja batono abasanyukira embeera eno kubanga abasinga bamanyi nti be babeera abatuufu mu mbeera zonna.\n15 Weewale okukangula eddoboozi ng’oli naye. Ne bw’aba alina by’akoze ne bitatambula bulungi, si kirungi ate kumuboggolera. Kino tewali musajja ayinza kukigumiikiriza.


Bukedde Online - Kitatta bamuggye e Makindye n'atwalibwa e Luzira\nOlunaku lw'okuyonja akamwa lukuziddwa e Kayunga...\nNnaalongo akubye omwana wa muggya we n’amutta:...\nKitatta ng'ali mu kkooti y'amagye er Makindye\nOLUDDA lwa Abudallah Kitatta omuyima wa Boda Boda 2010, lumalirizza okuwa okwewozaako mu kkooti y’amagye ssentebe waayo, Lt. Gen. Andrew Gutti naalagira akyusibwe aggyibwe mu kkomera ly’amagye e Makindye atwalibwe e Luzira.\nLooya w’oludda oluwaabi Maj. Samuel Masereje yasoose kusaba Kitatta atwalibwe mu kkomera e Kigo. Kitatta alaze obutali bumativu na kusindikibwa Kigo ne looya we Shaban Sanywa nakkiriziganya naye nti ekkomera ly’e Kigo teririna bukuumi bumala eri muntu we n'agamba nti kyonna ekimutuukako ng’ali Kigo, Gavumenti yejja okuvunaanyizibwa.\nGutti agambye nti, bwekiba nga balina kyebeemulugunya ku Kigo, e Luzira tewaliiyo buzibu kubanga n’omusango guli kumpi okuggwa kwekulagira atwalibwe e Luzira kyokka nayo Sanywa yabadde si mumativu na kumutwalayo.\nAgambye nti, kyonna ekituuka ku Kitatta, Gavumenti yejja okuvunaanyizibwa kubanga teyesiga byakwerinda byaayo nga bwegubadde ku kkomera ly’amagye e Makindye. Yagambye nti,Kitatta abadde mumativu n’embeera gyabaddemu e Makindye talaba lwaki bamuggyayo nga basobola n’okulaba abaali batwalidde omusibe Abdul Noor Ssemuju obutwa nebabakwata.\nSsentebe Gutti yabagumizza tewali kigenda kutuuka ku Kitatta mu kkomera e Luzira kubanga ebyali bimweraliikiriza byatereezebwa.\nKittatta kkooti y’emu yasooka kumusindika Luzira kyokka oluvannyuma Gutti naalagira aggyibweyo azzibwe mu kkomera ly’amagye e Makindye olw’ensonga z’ebyokwerinda bye. Omusango guddamu nga April 8 okuwumbawumba obujulizi ku njuyi zombi.\nMutubuulire gye musibidde Kitatta - bannamateeka\nAmagye gongedde okunyiga Abdallah Kitatta\nMulunde ebyennyanja - Museveni...


Bukedde Online - Bawambye omuwala w'essomero ne bamutta\nBawambye omuwala w'essomero ne bamutta\nBy Gerald Ssenkoomi\nEntiisa ebuutikidde abatuuze b'oku kyalo Kirulumba mu muluka gwe Kirulumba mu Kiboga Town Council bwe basanze omuwala w'essomero ng'attiddwa mu bukambwe.\nCatherine Nampanga 19, abadde asoma ebyamawulire ku MARKLAND Institute yattiddwa ku Mmande akawungeezi.\nBaamusibye akandooya ne basima akannya mu lusuku lw'essomero lya Elly Kindergarten ne bamuziikamu n'ensawo ye. Kigambibwa nti baamuwambye okuva awaka ku Lwokutaano lwa wiiki ewedde ne babakubira essimu okubawa ssente okumuzza.\nOkusinziira ku Scovia Nabakka, ssenga w'omugenzi, Nampanga yava awaka ku Lwokutaano n'agenda e Kiboga mu tawuni okunoonya omulimu gwe yawulirako\nnga balanga. Naye okuva kw'olwo tebaddamu kumulaba okutuusa lwe baazudde omulambo.\nYagasseeko nti, "Nampanga lwe yava awaka ku Lwokutaano, nagenda e Kiboga kyokka waliwo essimu eyankubirwa ng'entegeeza bwe nnina okusasula obukadde butaano okumpa muwala wange, naye ne tulemererwa kubanga ssente zaali nnyingi.\nKyokka kyatwewuunyisizza okuwulira nti Nampanga yasangiddwa attiddwa," Nabakka bwe yategeezezza.\nBeth Nakimbugwe nnannyini lusuku omulambo mwe gwasangiddwa yagambye nti yagenze okuyunja emmere n'asanga nga waliwo we baasimye nga wateereddwaawo\nAgamba nti bwe yagenze yeetegereze endagala ze ezaatemeddwa n'asanga nga\nmuntu gwe baazibisseeko, kwe kuddukira eri abatuuze ne polliisi.\nMichael Kimuli mwannyina wa Nampanga agamba nti ye abeera Kiboga mu tawuni era bwe yawulira nga balanga emirimu ku kizindaalo ekiyitibwa ‘Mambo bado' kwe kubatuukirira n'awaayo essimu ya Nampanga eyali akikolako n'agikubako n'amutegeeza nga bw'ayagala omukozi ng'alina okwokya mu densite ye n'okufuna\nebbaluwa ya ssentebe w'ekyalo amuwe omulimu.\nAgamba nti yaddayo awaka e Kasanja okuleeta ebbaluwa ya ssentebe n'asiibula abaawaka, teyaddamu kulabika George William Ssengendo nga ye taata wa Nampanga agamba nti ku Lwokutaano, Nampanga yamutegeeza nga bw'afunye omulimu era n'amusiibula bulungi kyokka ate okuwulira nga yafudde.\nOmulambo gwatwaliddwa mu ggwanika ly'eddwaaliro ly'e Kiboga okugwekebejja.\nGodfrey Ninsiima omuduumizi wa poliisi mu Kiboga yavumiridde ekikolwa kino n'ategeeza nti okunoonyereza kugenda mu maaso okuzuula eyakoze ettemu lino.\n'Abajaasi mujjumbire okugemebwa corona'\nBayimirizza abazimba ku ttaka lya Leerwe\nKAYOOLA; Abamu bagyesunga abalala emitima gibeewanise


Katikkiro Charles Peter Mayiga awezezza emyaka etaano ng’akutte Ddamula n’atuuka ku buwanguzi obuwerako wakati mu kusoomoozebwa.\nObwakatikkiro bwa Mayiga bwatandika nga May 12, 2013 ng’adda mu bigere bya Ying. JB Walusimbi kyokka Ssaabasajja Kabaka yamukwasa Ddamula mu butongole nga May 29, 2013.\nMu kwogera kwe okwasookera ddala, mu Lukiiko lwa Buganda nga June 14, 2013, yasengeka ensonga ssemansonga ez’okutandikirako; Okukuuma Nnamulondo, Okugabana Obuyinza ne Gavumenti eya wakati mu nkola eya Federo, Okununula Ettaka n’ensalo za Buganda yonna gye ziyitira, Okukunga abantu okukola obutaweera, n’okuzzaawo Obumu.\nMu Ssemasonga zino, Mayiga mwe yaggya emirimu gye yeetuma okukolako mu bwangu okuli; Okuzzaawo Amasiro g’e Kasubi n’ag’e Wamala, okutereeza enzirukanya y’emirimu, okumaliriza ekizimbe ekiri mu luggya lwa Bulange, ensimbi Buganda z’ebanja gavumenti eya wakati, okukola ku bakulembeze ab’ensikirano ab’ekimpatiira n’enteeseganya ku Byaffe Ng’ayita mu nkola ez’enjawulo okuli;\nEttoffaali, Oluwalo, Okukiika embuga, Mayiga akumyekumye abantu ba Buganda okwenyigira mu kuvujjirira emirimu gy’Obwakabaka nga batoola ssente.\nEkimu ku bivudde mu kino z’ensimbi ezisukka mu buwumbi obutaano ze baasonda okumaliriza ekizimbe Masengere kati ekikolebwa emirimu egy’enjawulo.\nMayiga afudde ofiisi y’Obwakatikkiro bwa Buganda essibwamu Ekitiibwa mu Buganda ne Uganda yonna. Yenna aligiddamu alina okwesiba ebbiri kuba mu bintu bingi ajja kuba agerageranyizibwa ku Mayiga.\nEbirala bingi abikoze kyokka mu kusoomoozebwa okutali kumu naddala bwe kituuka ku kumaliriza amasiro g’e Kasubi ng’abamusojja bagamba nti yasanga omulimu guno gusondeddwaako ensimbi bwatyo n’asuubiza okugumaliriza mu 2014.\nWe twogerera omulimu gukyalemye. Abantu baasonda ensimbi z’ettofaali nga zino zaakozesebwa okuzimba bbugwe ku masiro, enju Muzibu-azaalampanga omugalamidde Bassekabaka we gwatuukira 2016 nga yeetaaga ensimbi obuwumbi bubiri n’ekitundu okumaliriza.\nGavumenti ye yalina okuwaayo ensimbi zino kyokka tezibawanga ng’abakungu mu minisitule y’ebyobulambuzi beekwasa obusongasonga ne batuuka n’okugamba mbu basooke babalage ensaasaanya y’ensimbi z’ettofaali ku mulimu guno bwe yali! Ng’ayogerako ne Bukedde gye buvuddeko, omwogezi w’Obwakabaka Noah Kiyimba yagamba nti,\n“Bannaffe abo beekwasa bwekwasa kubanga ensaasaanya twagibawa ate ekirala omulimu gw’amasiro mu kusooka gwalowoozebwa nti gwa kutambula mangu naye oluvannyuma ne kizuulwa nti gwetaaga obukugu n’obugumiikiriza kubanga tegulinga kuzimba nsiisira.”\nMAYIGA ATEEBA GGOOLO ESOOKA\n1 Emu ku ggoolo Mayiga gye yasooka okuteeba, ye Kabaka ne Museveni okuteeka omukono ku ndagaano y’Obwasseruganda nga August 1, 2013. Eno yali ekwata ku EBYAFFE Buganda by’emaze ebbanga ng’ebanja. Wabula emyaka etaano bukya eteekebwako mukono gigenda kuwera nga bitono ebyakatuukirizibwa;- Museveni yaakakomyawo ebyapa nga 280, ensimbi ezibanjibwa mu kuliyirira Obwakabaka nga Muteesa House- London, Poloti 52 ku luguudo Kampala awali kati ekizimbe King Fahd, emmotoka za Rolls Royce tezisasulwanga, ebitongole bya gavumenti ne disitulikiti zikyagaanye okusasula obusuulu ku bizimbe by’amasaza era wadde mu March 2018, Museveni yateekawo olukiiko lwa Baminisita okukola ku ‘BYAFFE’, enkiiko tezituula.\n2 Mayiga akyalina okukola okugumya abamu ku bantu ba Buganda abeeralikirivu nti endagaano eno yaleetera abantu e Bugerere, Buluuli ne Kooki okwagala okwekutula ku Buganda. Amasaza abiri agasooka Kabaka asobodde okugalambula kyokka emyaka etaano gigenda kuwera nga tannalambula Kooki.\n3 Mu December 2016 Omumbejja Kyamulabi yavaawo bubi naye ng’amulanga okuyingira mu nsonga z’Abalangira. Ab’Olulyo olulangira balowooza nti tebalabiriddwa bulungi ensonga ebobbya Katikkiro omutwe era abamu omusango ne bagussa ku Mayiga, kyokka ate abantu be bamu be bagamba nti Katikkiro talina kuyingira mu nsonga zaabwe.\n4 Okusoomoozebwa okulala kuli ku Bataka abakulu b’obusolya abalowooza nti nabo emirundi mingi balekeddwa ebweru. Bangi ku bo balowooza nti buli ekisalibwawo bonna balina okwebuuzibwako so ng’ate emirundi egimu bamu na bamu abeebuuzibwako. Dr. Adam Kimala Nsubuga nga Katikkiro w’ekika ky’Emmamba eyawummula agamba nti “ Abataka balekeddwa emabega mu bintu bingi naddala okusalawo ku bikolebwa okutwala Buganda mu maaso.\nKYAPA MU NGALO EFUNA OKUWAKANYIZIBWA\nKYAPA MU NGALO nkola Mayiga gye yaleeta okutaasa ettaka lya Buganda yafunamu okuwakanyizibwa ng’abantu batya enkola ya liizi ey’emyaka 49.\nIsrael Mayengo eyaliko Minisita mu Ofiisi ya Katikkiro wa Buganda agamba nti enkola y’okutunda ettaka lya Buganda mu nkola ya liizi yeetaaga okwongera okukubamu ttooci, obutaleka bantu ba Buganda nga mombooze.\nEbitongole okuli BUCADEF, BICUL, Nnamulondo Investments Ltd wamu n’ebirala bizziddwaamu amaanyi kyokka ate waliwo ebirala nga K2- Kkampuni y’Obwakabaka ey’amasimu ng’eno mu February 2018 yavudde ku mpewo.\nAte kyo ekittavvu ky’abavubuka ki Essuubiryo Zambogo SACCO nakyo kitagala!\nPeter Mulira ng’ono yaliko Minisita w’Obwegassi e Mmengo agamba nti, “Katikkiro akoze bingi mu bbanga lino kyokka yandikoze bingi singa enkola ya Buganda eyaliwo eddawo.\nAbantu bangi balina endowooza nti Buganda yakula lwa ttaka lyokka naye n’obulunzi bw’aliko.\nNoolwekyo Katikkiro asaanye asse essira ku kuzzaawo obulimi, obuyonjo mu maka, okuzimba amasomero g’ebyemikono saako n’obukolero obutonotono okugeza Buganda yalina faamu e Jjeza, ebyo tubizzeewo.”


Omusujja gw’embizzi gusattiza abalunzi\nOmusujja gw’embizzi gusattiza abalunziWAKISO | Jul 24, 2012\nEmbizzi mu kiyumba\nMUKY. Erivaniya Namiganda, omutuuze w’e Bwebajja mu ggombolola y’e Ssisa e Wakiso, asigadde mu maziga oluvannyuma lw’omusujja okumuttira embizzi ze 10 omulundi gumu!\nAte Jane Nalubowa nga mutuuze w’e Bweya essuubi ly’okusigazaawo embizzi limuweddemu olw’omusujja okumuttira embizzi mukaaga.\nOmusujja gw’embizzi ennaku zino gutawaanya abalunzi mu disitulikiti omuli Kampala, Wakiso, Mpigi, Mukono, Kayunga n’endala.\nDr Stephen Lule omusawo w’ebisolo mu Kampala agamba nti omusujja guno gwa bulabe era bwe gukwata teguwona.\nEngeri gye gusaasaana\nBw’oba tofuuyira mbizzi butalumwa nkwa, kiyinza okuvaako okulwala singa zirumwa enkwa.\nSinga wabaawo embizzi efudde omusujja ne bagisuula ku ttale kyangu empewo okutambuza obulwadde buno ne bukwata\nEmbizzi ezitaayaaya kyangu okukwatibwa obulwadde kuba eyo gy’egenda wayinza okubaayo endwadde.\nOkubeera mu bifo gye battira embizzi kyangu okufuna obuwuka n’okubutambuza mu kisibo kyo.\nEbintu mwe basibye ennyama y’embizzi eyalina omusujja nabyo bitambuza obulwadde.\nObubonero kw’olabira omusujja gw’embizzi\nTerya na kunywa bulungi.\nEmbizzi yeekweka ekitangaala era ogisanga yeekukumye.\nZiddukana nga zivaamu ebintu ebiddugavu ebibeeramu olusaayisaayi.\nEmbizzi ebeera eyokerera.\nBw’eba enjeru, ekyuka langi ku matu, wansi w’olubuto ne mu bisambi nga mu bitundu bino byonna wamyuka.\nBw’oba tozifuuyira, ensekere zennyinni ze zisooka okudduka ekibabu ky’omusujja era omulunzi bw’aba mwegendereza, amangu ddala nga yaakalaba ensekere nga ziva ku mbizzi zigwa wansi, amanya nti obulwa buggusse.\nEmbizzi ebeera eggwaako essowola.\nEddoboozi ly’embizzi likyuka, litandika okusaakaala era bw’eba essa, omukka ebaka mubake.\nDr. Lule ayongerako nti obubonero buno bwonna tosobola kubulaba mu lunaku lumu era mu mbizzi emu wabula bulabikira mu mbizzi ez’enjawulo!\n“Bwolaba obubonero buna kw’obwo obumenyeddwa, mu nnaku bbiri embizzi eyo ebeera nfu,” Dr. Lule bw’ayongerako.\nMu mateeka g’ebisolo; embizzi bwe zikwatibwa omusujja guno, kirungi n’ozookya zonna ekiyumba ne kimala ebbanga lya myezi nga mukaaga nga tolundiramu ate nga ekyozezzaamu n’eddagala eritta obuwuka.\nTokozesa musawo atambula mu balunzi bangi kuba ayinza okutambuza obulwadde okuva mu kisibo ekirala.\nMu nsi yonna omusujja guno gukyabuliddwaako eddagala eriguwonya.\nAte Dr. Leonard Kawule agamba nti obuyonjo bwetaagisa nnyo mu kadde kano kubanga kikendeeza ku mikisa gy’embizzi\nAlina ky’abuuza oba ky’awabula ku musujja gw’embizzi weereza ensonga yo ku ssimu nnamba 0712- 367427


Bukedde Online - Bawambye abadde y'akakuba embaga ne bamutta omulambo ne bagusuula mu kibira\nAtutte abakozi be ku poliisi ng'abalumiriza...\nBAWAMBYE abadde yakakuba embaga ne bamutta omulambo ne bagusuula mu kibira.\nIsmah Musisi 23 omutuuze we Kavume mu Mpigi town council yeyawambibwa abatemu ku nkomerero ya wiiki ewedde ne bamubuzaawo oluvanyuma ne basuula omulambogwe mu kibira kye Kavule we basanze omulambo gwe nga bagutaddemu omuguwa mu bulago okubuzabuza obujulizi.\nMusisi yabula ku lwokutaano lwa wiiki ewedde emisana kyokka nga alese essimu ye ne pikipiki ye ewaka kyoka abatuuze ne bagezaako okusamba ensiko okumunoonya mu birombe bye ebya bulooka nga taliiyo.\nMukazi we gweyakakuba embaga kuntandikwa yomwaka guno nga 16 Jan, Jalia Nassimbwa yagenda ku poliisi eNakirebe n'aggulawo fayiro yokubula kwa bba (Musisi) ku mande ya wiiki eno era ne bamuzuula akawungeezi ku lw'okubiri nga bamusibye omuguwa mu bulago ne bamusuula mu kibira.\nPoliisi ye Mpigi nga ekulembeddwamu akulira ba mbega mu Mpigi Andrew Ainembabazi bagenze ewasangiddwa omulambo nebagwekebejja oluvanyuma ne gutwalibwa mu bakugu eMulago okakasa oba nga omugenzi yattugiddwa.\nDdagala, Mpigi, kuggalwa mubaka\nMinisita Amelia katono akutule abavubi emigongo nga bamusitula\nAteeberezebwa okubba pipiki ne Yanga Mulo asimattusse okuttibwa aba boda boda e Mpigi


Ssabasajja tawebwanga ku butwa!! Katikkiro ayogedde ku bulwadde obusumbuwa Namunswa - Watchdog Uganda\nKATIKKIRO wa Buganda Charles Peter Mayiga avuddeyo nanyonyola ku mbeera Ssabasajja gyalimu saako n’obulwadde obumuluma nga kino kibadde kyogeza abangi ebikankana.\nBwabadde ayogerako ne banamawulire ku mbuga enkulu ey’obwaKabaka e Bulange Mengo, Mukuuma ddamula ategezezza nti Ssabasajja ekyamazima tawebwanga ku butwa nga ebigambo bwe bibungesebwa ku mikutu emigatta bantu, era nakinogaanya nti buli muntu asobola okufuna obulwadde ne butawanya omubiri gwe nga kwotadde ne Namunswa.\nAtegezezza nti obulwadde obutuufu obutawanya Ssabasajja buyitibwa ALAJE mu lungereza (allergy) nga buno buletebwa olumu emmere gye tulya, enfuufu ne bilala bingi.\n“Bwe twali tumukulizaako amazaalibwage ag’emyaka 66 abantu abasinga baakizuula nti omutanda yali talabika bulungi, naye nga bwe mumanyi mu bulamu nga abantu tufuna okusomozebwa kungi mu bulamu bwaffe, era obulwadde buno obwa Alaje bumutawanyizza nga asanga obuzibu mu kussa era ne bwaba nga atadde masiki ku mutwe” Katikkiro bwagambye.\n” Ezo zonna engambo ezibungesebwa nti Kabaka yawebwa obutwa ssi ntuufu nakamu era tezirina musingi gwonna, Tusaba abantu ba Ssabasajja okuzisambajja n’obutazimalirako budde.\nOmutanda alina abasawo bakugu abamukolako era nakati ali ku bujjanjabi tumanyi nti agenda kubeera bulungi” Katikkiro bwe yayongeddeko.\nAbaganda ennaku zino babadde bayomba nga baagala Katikkiro aveeyo ategeeze Obuganda lwaki Kabaka waabwe ali mu mbeera ey’obukosefu nga tewali kunyonyolwa kwonna.\nUS imposes visa restrictions on Ugandan government officials for undermining democracy


Bukedde Online - Nateete: Ekibuga ky'abaloodi abamenyi b'amateeka kye bazinzeeko\nNateete: Ekibuga ky'abaloodi abamenyi b'amateeka kye bazinzeeko\nAdded 28th March 2012\nEKIBUGA ky'e Nateete gye kikomye okukula n'obumenyi bwamateeka gye bukomye okweyongera. Nateete bwe yali mu myaka gye 70 n'e 80 kati akyuse.\nBya FATUMAH NAKATUDDE\nKu mulembe gwa Idi Amin ne Obote amayumba mu Nateete gaali ga lumaggamagga.Essomero lya Makaayi Pulayimale ne siniya ge gaasooka mu kitundu ng'abaana abatasula kumpi batindigga okugenda okusoma\nEngeri ekibuga gye kizze kikula\nEkibuga kyatandika okucamuka mu 1986. Abantu ne baatandika okuzimbamu ebizimbe ebyomulembe. Nateete alimu ebyalo 12 okuli Nanfuka Zooni, Musoke Zooni, Kivumbi Zooni, Kitooro, Kajumbi, Church Zooni, kigagga, Factory, Central A,B,C n'e D wabula zooni bbiri zokka ze zitafuna buzibu bwa mujjuzo gwa mazzi okuli Central C ne D.\nBizinensi ez'enjawulo zitandikiddwaawo okuli amaduuka, amasundiro g'amafuta, bbanka, akatale, amabaala okwali Bristo n'eya Peers.\nNateete alimu akatale ak'omulembe, bbanka ezisoba mu 5, amasundiro g'amafuta 6, beekeeri z'emigati nga 10 ebyuma byakasooli 30, amasomero aggawerako mangi ddala n'ebirala.\nEkibuga gye kikomye okukulaakulana n'obumenyi bw'amateeka gye bukomye okuba ekizibu. Obumenyi bw'amateeka okuli okukuba obutayimbwa, obubbi, okusiba abantu obubadiya n'ebirala byeyongedde nga biva ku bitamiiza.\nObutemu ky'ekimu ku bumenyi bw'amateeka obuli mu kitundu naddala okuliraana wooteeri ya Marvin. Abatuuze bagamba nti obutemu buno poliisi y'e Nateete eringa etabulaba. Bwe babategeeza nti waliwo omuntu atemuddwa teyeefiirayo.\nSsentebe wa Kivumbi Zooni, Mulindwa Ssekawungu agamba nti ebbula ly'emirimu eriri mu ggwanga lireetedde abavubuka bangi okwenyigira mu bumenyi bw'amateeka.\nAkulira abakyala mu Central B Zooni, Zamu Mponye agamba nti ababbi bakolagana n'abamu ku baserikale. Kino kizzizza ebyobutebenkevu emabega. Obumenyi bw'amateeka bwe batera okwenyigiramu mulimu.\n1. Obubbi: Waliwo lwe tukwata ababbi ne tubatwala ku poliisi wayita ekiseera kitono ne tuddamu okubalaba ku kyalo.\n2. Ebitaala by'oku nguudo byakolako katono. Kino nakyo kyongedde obubbi mu kitundu kuba kibaamu enzikiza.\n3. Ebyokwerinda mu Nateete binafu nnyo ekiwa obumenyi bw'amateeka ekyanya. Tulaba abaserikale nga balawuna ekitundu naye tebakwata bavubuka banywa njaga.\n4. Abagaba ebicupuli bangi kyokka tugezaako okubalwanyisa nga bino bisinga kusibuka mu paaka.\nAmyuka Ssentebe wa central A zooni, John Kitumba agamba nti kituufu Nateete alimu obumenyi bw'amateeka ng'obubbi naye ng'abantu abo bava ku byalo ebiriraanye nga Ndeeba , Nalukolongo, Busega, Nakulabye n'awalala.\nAvunaanyizibwa ku misango ku poliisi\nD/AIP, Francis Muhumuza agamba nti Nateete taliimu misango minene okuggyako egy'okunyakula obusawo bw'abantu amasimu ne ssente.\nObubbi bw'okumenya amayumba si bungi.\nBwe bagamba nti abaserikale tukolagana n'ababbi ne batuwa ssente ne okubata ebyo si bituufu. Omuntu bw'akwatibwa naleetebwa ku poliisi alina eddembe okusaba okweyimirirwa. Wabula abaleetebwa olw'enjaga balina okutwalibwa mu kkooti mu bwangu.\nKyokka ennaku zino omulamuzi bwatuula mu musango ne guweza emirundi esatu nga teguliiko bajulizi ng'agugoba.\nAbantu bye bogera\nAbdul Kawooya: Enguudo balwawo okuzikola. Bwe ziggyamu ebinnya babiyiwamu ttaka erivaamu ng'enkuba etonnye. N'oluguudo oludda e Kabojja lwetaaga kukolebwa.\nSsalongo Swaibu Ssekimbu: Abakulembeze baffe naddala Meeya w'e Lubaga Joyce Nabbosa Ssebugwawo yatwerabira. Amaanyi asinze kugassa Kasubi n'e Nakulabye.\nTom Busuulwa: Amabaala mangi ate gali ku kkubo. Kino kivuddeko obubenje. Ebitaala ebyali biteereddwa ku makubo bwe byayonooneka.\nOkuliraana wooteeri Marvin.\nMu zooni ya Nanfuka awasibuka abafere.\nOkuliraana kalina ya Ssonko , omuzikiti ng'eno we wali ofiisi za bodaboda eno we wasibuka abanywa enjaga.\nMu Kikuubo .\nEbizibu bya Nateete\nAmazzi okwanjaala mu biseera by'enkuba.\nEmyala gyajjula, kasasiro.\nEnzimba embi eyomwala omunene ku luguudo lw'e Masaka.\nOkukuba abantu obutayimbwa n'e bababba.\nOkukwata abantu okubadiya\nBamalaya abali mu kitundu\nNateete: Ekibuga ky''abaloodi abamenyi b''amateeka kye bazinzeeko\nEbitongole 7 Kayihura bye yassaawo basazeewo biveewo\nBayiye amagye okulawuna ebitundu\nPoiliisi egobaganye n'abamenyi b'amateeka e Kagugube


Bukedde Online - Ebiraga nga poliisi bw'erimu abakolagana n'abamenyi b'amateeka: Abamenyi b'amateeka abamu babayingizza mu Poliisi\nKaweesi abaamusse baasoose kumuweereza bub...\nKU Lwokubiri Afande Andrew Felix Kaweesi yaziikiddwa mu bitiibwa n’okwaziirana ku kyalo Kitwekyanjovu e Lwengo. Wabula Pulezidenti Museveni bwe yabadde akubagiza famire ye yagambye nti mu poliisi mulimu ebibinja ebikolagana n’abamenyi b’amateeka n’asaba omuduumizi wa Poliisi Gen. Kale Kayihura okugigogola. Mu mboozi eraga engeri abamenyi b’amateeka gye basenseddemu poliisi, Kalondoozi wa Bukedde alaze ng’okukolagana n’ababbi, abatemu n’abamenyi b’amateeka gye kimaze ebbanga.\nAbanene mu poliisi nga baziika AIGP Andrew Felix Kaweesi e Lwengo.\nMU 2001, Omulamuzi Julia Ssebutinde bwe yamaliriza lipooti ye ku nguzi n’emivuyo egiri mu kitongole kya Poliisi, bingi bye yazuula ne bye yawabula bikolebwe okuleetawo enkyukakyuka tebyakolebwa, ebisinga byasuulibwa mu kasero.\nEkisooka yawabula nti abapoliisi bafuna ssente ntono nnyo ez’omusaala, n’agamba nti asembayo okufuna entono yandiweereddwa 600,000/-; kyokka emyaka giyiseewo 16, owapoliisi afuna kimu kyakubiri ku ssente Ssebutinde ze yayogerako.\nNaye ekisinga okuvaayo ennyo mu lipooti ye kwe kuba nga yalabula nti abapoliisi naddala abali mu bifo ebinene bakolagana n’abamenyi b’amateeka, be basinga okulya enguzi ate tebawabulwa.\nMu bamu ku bakungu be yayogerako abaali beetaaga okukangavvulwa bangi baakuzibwa dda era be balina obuvunaanyizibwa mu Poliisi.\nAbakungu abasinga ku abo ne mbega omukulu mu Poliisi, ASP Steven Mugarura yaboogerako mu lipooti bbiri ze yakola omwaka oguwedde nti bakolagana n’abamenyi b’amateeka. Boofiisa omulamuzi Ssebutinde bwe yayogerako mulimu John Baptist Kasango ne munne Magid Babunduka , akakiiko ka Ssebutinde be kaalumiriza okubba doola 1,500 ne zaabu okuva ku Mukongo Lukulirwa Kambale nga November 11, 1997.\nBano bombi mu poliisi bakyalimu! Ssebutinde yagamba nti bofiisa bano eyali ASP Edward Ochom ng’akulira Kampala Extra mu kiseera ekyo yabazibiikiriza, nti ate Ochom ono y’omu ku baadibaga omusango gw’okunoonyereza ku nfa y’omuvuzi w’emmotoka z’empaka Gerald Kiddu mu 1997!\nAkakiiko kaali kalagidde okukangavvula bofiisa Martin Okoth-Ochola eyali awabula akakiiko ka poliisi akagaba ttenda; Godfrey Bangirana (Logistics/ Engineering) ne Grace Turyagumanawe (yali akulira bikwekweto) nti nabo emivuyo gino baagirimu nnyo.\nBoofiisa abalala be baanokolayo mu lipooti mwalimu Stephen Okwalinga, John Luyirika Musoke (ono baamuwaliriza okulekulira), George Garyahandere n’abalala. Abamu bakulu mu poliisi, abalala wadde baawummula naye bakyalina amaanyi mu poliisi.\nKale Pulezidenti Musevmulimu abanene abakolagana n’abamenyi b’amateeka alinga eyabadde akooneramu lipooti ya Ssebutinde, sso ng’abanene mu kiseera ekyo baavuluga lipooti ye nti teriimu bujulizi! Mu August wa 2012 owa poliisi Zacheus Odong yakwatibwa mu bubbi bwe baalumba ekibanda kya ssente ekya Jetset mu kibuga Gulu ne babba obukadde obusoba mu 40.\nOdong yali akolagana n’omu ku babbi abaali ab’olulango Andrew Otima eyakubwa amasasi nga bakola obubbi obwo. Mu February wa 2013, abaserikale Sgt. Idris Okello eyali akolera e Kajjansi, Emmanuel Muyenga n’omulala Ismail baakubwa amasasi bwe baali beenyigira mu bubbi bwe baalumba ekkolero lya Five Star Excellent e Kyengera.\nAbaserikale bano oluvannyuma kyategeerekeka nti olukwe luno lwalimu n’abamu ku bakama baabwe wabula ebyembi baafa nga tebaboogedde.


Bukedde Online - Ku ttemu erikudde ejjembe poliisi esaagira etya mu musango gy'abakwatiddwa n'emmundu mu bukyamu!\nSsenyonga alangiridde nga bw'avudde mu lwokaano kunaatera okuggwa...\nJoe Biden alayiziddwa nga pulezidenti wa Amerika owa 46\nKitalo! Omusumba w'Essaza ly'e Masaka eyawummula John Baptist...\nKu ttemu erikudde ejjembe poliisi esaagira etya mu musango gy'abakwatiddwa n'emmundu mu bukyamu!\nEttaka 1 nga liriko ebyapa 2 ku Namugala ne BLB ani anaawa Kiruddu ettaka ataase abatuuze ekivundu\nLwaki amagye ganyoolagana ne poliisi olw'o...\nAdded 26th October 2017\nPoliisi ng’emaze okukwata abantu abo, yagenda n’eyaza amaka ga Narinder n’ebifo eby’enjawulo gy’akolera emirimu ne basangayo emmundu 11 ne bbaasitoola emu.\nMU Kalondoozi eyafulumira mu nga October 19, 2016, twakulaga engeri poliisi gye yakwata omusumba, Johnson Kato Muwanguzi ow’ekkanisa ya Graceland Church esangibwa mu zooni ya Nabunnya e Lubaga.\nMuwanguzi yasangibwa n’emmundu ez’ebika eby’enjawulo n’amasasi agasukka mu 100 ebigambibwa nti yali abirina mu bumenyi bw’amateeka.\nLeero tukuleetedde engeri omusango guno gye gutambulamu ne batuuka n’okuggya Muwanguzi ku fayiro mu ngeri etetegeerekeka so nga emmundu zaali mu mannya ge!\nAlipoota eyakolebwa D/SP Herbert Wanyoto, akola ng’omumyuka wa Dayirekita w’ekitongole ekinoonyereza ku misango egy’amaanyi ennyonnyola bino;\nAugust 12, 2016, aba Special Investigation Division (SID) e Kireka, baafuna amawulire nti, Patel Narinder, akulira Ssissa Club Ltd, nga mutuuze ow’e Nakigalala- Kajjansi ekisangibwa ku luguudo lw’e Ntebe mu Wakiso, nti mu bukyamu yafuna emmundu bbaasitoola nnamba S/No. UG.IND AKP 194018373 n’amasasi ana (4).\nKigambibwa nti bbaasitoola eyogerwako waggulu, yazuulibwa Magidu Odour Kiisa n’agiwa Col. Abimanya, akulira bambega mu ggye erikuuma pulezidenti erya Special Force Command (SFC) ono ye yagikwasa poliisi.\nBino okubaawo, Magidu yasooka kulya mu banne olukwe okwali Abdul Malik Omukurat ne Vincent Dukunda bwe baali bagenze ku misoni y’okubba ssente ku ssundiro ly’amafuta ne supamaketi eby’omuyindi Patel (atali oyo ayogerwako waggulu) esangibwa e Kitgum.\nNga tebannagenda kubba, Magidu yakyusa ekirowoozo n’asalawo kubba mmundu.\nKirowoozebwa nti olw’okuba yali yaakayimbulwa mu kkomera ku misango gy’obubbi yatya okuddamu okukwatibwa okuzzibwayo mu kkomera.\nBabiri baali baasisinkanako mu kkomera e Kigo ku misango egy’enjawulo, Malik yali avunaanibwa kulya mu nsi lukwe ate Magidu ng’ali ku gwa bubbi.\nSsaabawabi wa Gavumenti Mike Chibita .\nPOLIISI ETANDIKA OGWAYO\nPoliisi ng’emaze okufuna bbaasitoola okuva ewa Col. Abimanya, baggulawo omusango gw’okubeera n’emmundu mu bukyamu ku fayiro nnamba SD GEF 126/2016, ne 132/2016.\nPoliisi yagenda mu maaso n’okunoonyereza okukkakkana ng’ekutte abantu ab’enjawulo okuli Patel Narinder, Omusumba Johnson Kato Muwanguzi, Abdu Malik Omukurat, Vincent Dukunda, Alex Sentare, Moses Harman Otanga ne Richard Okalebo.\nNg’emaze okukwata abantu abo, yagenda n’eyaza amaka ga Narinder n’ebifo eby’enjawulo gy’akolera emirimu ne basangayo emmundu 11 ne bbaasitoola emu.\nWabula oluvannyuma kyazuulwa nga ku zino ttaano teyazirinaako biwandiiko era ng’azirina mu bukyamu.\nEmmundu ze baalina\none shotgun S/ No.11085,\nBRNOP-Arms 3006 rifle S/no 01957,\nBAIKAL 20 gauge shot gun S/No ZH-18EM-M,\nMIROKU 12 gauge shot gun S/No 51421 NP,\nMIROKU 12 gauge shot gun S/ No 39314NP,\nRemington model 1100N786335V (Shot gun),\nBENELLI –pump Action S/No V051911,\nMIROKU 12 gauge shot gun S/ No 44856 NN,\nBROWNING 12 gauge shot gun S/No 469442 MM,\nGEFAR 12 gauge shot gun S/No 111442,\nTAURUS MIAMI PISTOL (Brazil) S/No NB 65463,\nEndala (shot gun) S/no 132973.\nOmusumba Muwanguzi teyasooka kukwatibwa, wabula abalala be baasooka okukwata be baayogera nti naye alina emmundu ate n’ezo ze baali basanze azirinako akakwate.\nPoliisi oluvannyuma yakwata Muwanguzi era n’ekizuula nti yalina emmundu ssatu okuli SR S/No.UG. IND.112121 01552 ne Pump Action S/ no UG.IND2538 01551 kuno gattako amasasi gaazo 32, n’emmundu ya Short gun eno yaliko amasasi 195.\nEra yasangibwa n’amasasi ga baasitoola 3 kyokka bbaasitoola nga teriiko.\nAlipoota eraga nti, January 24, 2017, Muwanguzi yalabika mu kkooti n’avunaanibwa omusango gw’okubeera n’emmundu n’amasasi mu bukyamu.\nOmusango yagukkiiriza era ne bamusalira ekibonero eky’okukola omulimu gw’okulongoosa ku ofiisi za Ssaabawaabi wa gavumenti okumala ekiseera!\nMu mbeera eno, Jane Okuo, omwogezi wa ofiisi ya Ssabawaabi wa gavumenti yagambye nti ssinga omuntu asangibwa n’ebyokulwanyisa mu bukyamu okugeza nga guluneedi, bbomu, emmundu, ebisosonkole by’amasasi, amasasi, obutwa bw’amazzi, omukka gw’obusagwa n’ekintu ekirala ekiyinza okukozesebwa mu lutalo nga kyabulabe eri obulamu bw’omuntu aba amenye ssemateeka.\nEra asibibwa butasukka myaka etaano oba okuwa engassi etasukka mitwalo 5 oba okuweebwa ebibonerezo byombi.\nKu kkooti e Makindye nayogeddeko n’omulamuzi, Fortunate Nyipir ali mu musango guno n’antegeeza nti guli ku fayiro nnamba MAK/00/CR/1625/16.\nNewankubadde nga alipoota ya poliisi ekulaga abantu musanvu abavunaanibwa emisango gy’okusangibwa n’emmundu, n’amasasi n’ebirala, naye, ekiwandiiko okuva ew’omuwaabi wa gavumenti (RSA) okuwandiikiddwa emisango egivunaanibwa abawawaabirwa nga kibasindika okugenda mu kkooti kiriko abantu bataano bokka.\nOba olyawo eyo teyandibadde nsonga nga poliisi ababiri yabaggyako olw’okubulwa obujulizi obubaluma, naye ekyewuunyisa nti ne Muwanguzi gw’eragira ddala mu alipoota nti yasangibwa n’emmundu, ku bavunaanibwa taliiko!\nYe kijja kitya okuba nga Muwanguzi y’omu, alipoota eraga nti yakkiriza omusango mu kkooti ne bamuwa n’ekibonerezo ky’okulongoosa ewa DPP, kyokka ate fayiro eri mu kkooti nga taliiko!\nAte nga ne bwe yandibaddeko kijja kitya okuba nti yaweebwa ekibonerezo ate ng’omusango tegutandikanga kuwulirwa!\nKu fayiro eri mu kkooti n’omusango nga tegusalibwanga wadde okutandika okuguwulira bano be bavunaanibwa Patel Narinder 63, (Muyindi), Abdu Malik Omukurat, 36, abeera mu Kakungulu zooni e Kawempe, Vincent Dukunda 27, musuubuzi abeera Salaama mu Makindye, Alex Ssentale 27, akola gwa bukuumi, abeera Mon-Bunyu, Divizoni e Kitgum ne Herman Moses Otang 24, akola gwa buweesi naye abeera Kitgum.\nAlipoota eyongera okulaga nti, Patel Narinder avunaanibwa emisango okuli okubeera n’okutunda emmundu ttaano mu bukyamu n’omulala gumu gwa kutunda mmundu mu bukyamu gye yaguza Emma Alvin Bakame ekika kya Glock nga bbaasitoola S/No. AKP 194 *UG. IND. AKP .194 01873 enkola ya Austria.\nMu August 13, 2016, D/AIP John Paul Okao, akola ku musango nga yeeyambisa obuyinza obumuweebwa Ssemateeka yayaza ennyumba ya Narinder n’asanga emmundu 11 nga ku zino ttaano tazirinaako biwandiiko wadde nga omukaaga yazirina mu mateeka.\nWano yaggulwako emisango etaano nga buli mmundu n’omusango gwayo.\nEzitaalina biwandiiko kuliko shotgun S/ No.39314 NP, shotgun -Baikal Rassia S/ No.IZH-18EM-M, shotgun S/No.51421 NP, shotgun S/No.46942 MM, shotgun S/No.44856 NN.\nMagidu Odur Kiisa, Abdul Malik Omukurat, Vincent Dukunda, Moses Herman Otang ne Alex Ssentale wakatiwa June ne July, 2016 nga bali mu bifo eby’enjawulo okuli Kitgum, Soroti, ne Kampala beenyigira mu bubbi nga bakozesa emmundu ne batta n’omuntu era nga guno gwe musango gwe baali bavunaanibwa.\n“Wabula omusango gukyagaanyi okutandika okuwulirwa kubanga fayiro ya poliisi okuli obujulizi obulaga abantu bano nti bazza emisango, aba poliisi tebagireetanga!\nKati kituwadde obuzibu okutandika okuguwulira nga tewali bujulizi.\nEra omusango guno gunaatera okugobwa, kubanga tetulina kya kugukolera nga n’abantu abaali abataano kusigaddeko babiri bokka!”\nAni yayogedde bino? Kino kitegeeza nti essaawa yonna omusango gwandigobwa kubanga tewali bujulizi buluma basibe ne fayiro yaabwe tekyaleetebwa.\nKati kiwadde n’abasibe embavu okukangaza nti baleete obujulizi obubaluma oba si ekyo bateebwe, n’ebizibiti eby’emmundu n’amasasi bikyali mu mikono gya poliisi kubanga kkooti tennabisaba.\nKKOOTI BW’EZZE ETAMBULA\nOmu ku bakozi ku kkooti ataayagadde kumwatuukiriza mannya yagambye nti:\nNga 25/10/16, omuserikale wa poliisi eyakola okunoonyereza ku musango guno yaleeta fayiro y’emisango gino mu kkooti, ku olwo abasibe bataano ne basindikibwa ku alimanda.\nOmulundi ogwaddako, abawawaabirwa baddamu okulabika mu kkooti ne fayiro omuserikale wa poliisi n’agireeta era abasibe bonna ne bateebwa ku kakalu ka kkooti.\nKu mulundi ogwokusatu lwe baalina okudda okweyanjula mu kkooti ku bantu bataano, kwaddako basatu bokka!\nOmuwendo gweyongera okukendeera ne basigala babiri nga be bakyajja mu kkooti, era ne mu kiseera kino be bajja bokka!\nWabula Malik ng’ali ne looya we, yakkiriza omusango mu maaso g’omuwaabi wa gavumenti n’akkirizibwa okusasula emitwalo 20.\nBwe yakikola yajja ne lisiiti mu kkooti era n’ateebwa, kati omusango ne gusigalako abantu babiri okuli Narinder ne Dukunda.\nKyokka Magidu, Ssentale ne Otanga baabula.\nEmirundi egimu abawawaabirwa Narinder ne Dukunda bajja mu kkooti kyokka olubuuza kaanso wa Narinder okuwaayo empoza ye ng’asaba okusomerwa omusango oguvunaanibwa omuntu we kyokka nga fayiiro teriiwo.\nKu fayiro eno kw’alina okusinziira okuwaayo empoza ye.\nOmuwaabi wa gavumenti alina kusinziira ku fayiiro ya poliisi okusomera avunaanibwa emisango egimuvunaanibwa. Era, Kino kye kivaako okwongezaayo omusango enfunda eziwera.\nSSAABAWAABI WA GAVUMENTI\nMike J. Chibita, Ssaabawaabi wa gavumenti yagambye nti: emisango egyogerwako minene era tetugenda kugireka kufa gityo, noolwekyo kyetaagisa okuddamu okuyita fayiro tugitunulemu, tulabe nga tukola ekyo ekisaanidde okukolebwa.\nEmmundu kye kimu ku bizibu by’eggwanga olw’okukozesebwa entakera okutta abantu. Abakwatiddwa nazo mu bukyamu balina okukangavvulwa awatali kuttirwa ku liiso.\nEngeri omukazi gy'alabirira ebbeere ne lisigala nga ttutu\nAkaleega akamiima amabeere kagayamba ne gatakaddiwa\nSsenyonga alangiridde nga b...\nSsenyonga alangiridde nga bw'avudde mu lwokaano ng'okulonda kubulako ssaawa busaawa kuggwe. Ssentebe wa disitulikiti...\nJoe Biden alayiziddwa nga ...\nWASHINGTON Amerika Munna DP, Joe Biden alayiziddwa nga pulezidenti wa Amerika owa 46, n'asikira Donald Trump...\nKitalo! Omusumba w'Essaza l...\nKitalo! Omusumba w'Essaza ly'e Masaka eyawummula John Baptist Kaggwa afudde Corona. Omusumba Kaggwa abadde amaze...\nKitalo! Omusumba w'Essaza ly'e Masaka...


Bukedde Online - Abakadde e Luweero balaajanidde Museveni ku malwaliro\nAbakadde e Luweero balaajanidde Museveni ku malwaliro\nBamukutte lwa kumuteebereza kubba obukadde...\nAbakadde bano baasabye Pulezidentii okubateera eddagala mu malwaliro naddala erikola ku birwadde omuli sukaali ne Puleesa bye bagamba nti bye bisinga okubasumbuwa ko n’okubongera ku basawo abakugu.\nAkulembedde ye Godfrey Kuruhira akulira abakozi e Luweero ng'alambula emidaala gy'abakadde bwe baabadde bakuza olunaku lwabwe.\nABAKADDE mu Disitulikiti y’e Luweero balaajanidde Pulezidenti Museveni okubayamba ku nsonga y’amalwaliro mu disitulikiti eno nga bagamba nti bakaluubirizibwa okufuna obujjanjabi olw’amalwaliro agaliyo obutaba na bikozesebwa bimala ko n’abasawo abatono.\nBano baasinzidde mu kukuza olunaku lwabwe ku mikolo egyategekeddwa e Kasaala mu Ggombolola y’e Butuntumula ne bategeeza nga bwe bakaluubirizibwa okutambula engendo empavu okutuuka ku malwaliro kyokka nga nayo oluusi batuukayo nga teri bikozesebwa.\nAbakadde bano baasabye Pulezidenti okubateera eddagala mu malwaliro naddala erikola ku birwadde omuli sukaali ne Puleesa bye bagamba nti bye bisinga okubasumbuwa ko n’okubongera ku basawo abakugu.\nFaaza George Previde, eyakulembeddemu mmisa ey’okusabira abakadde ku mukolo guno, yalaze obwennyamivu olw'ebikolwa eby'ekko ebisusse mu bavubuka omuli obubbi n'obukumpanya n'asaba abakadde okukomya okwenyooma wabula baveeyo nga bakozesa obukulu bwabwe okulungamya abavubuka.\nMu ngeri y’emu ye Josephine Kaleebi akulira Reach Out Mbuya Parish HIV/AIDs Intiative abaategeee emikolo gino yawadde abakadde amagezi okwenyigira mu mirimu egitali gimu nga bakozesa omukisa gw’abantu ababayambako baleme kutwalibwa nga bakateeyamba kyokka nga baliko obulimo obutonotono bwe bayinza okukola.\nKu lwa Gavumenti, akulira abakozi e Luweero, Godfrey Kuruhira, eyabadde omugenyi omukulu,yagambye nti waakukola kyonna okulaba ng’abakadde mu Luweero baweebwa enkizo mu buli kimu.\nabakadde mu Luweero,\nFaaza George Previde,\nReach Out Mbuya Parish HIV/AIDs Intiative


TUKOOYE! Wuuno omusajja abadde akozesa abawala 10 wakati w’emyaka 15-17 kirindi akwattiddwa, abakubye waaya mu ssaawa 3 ne bawoloma – The Bridge Uganda\nPoliisi ekutte omusajja abadde apangisa abawala abato ne badda mu kusinda omukwano mu kirindi ng’abasuubiza obukadde bwa ssente.\nOmusajja akwattiddwa, ali mu gy’obukulu 40 nga mutuuze mu kibuga Lagos mu ggwanga erya Nigeria.\nKigambibwa, omwezi oguwedde, omusajja oyo akwattiddwa, yanoonya abawala 10 wakati w’emyaka 15 ne 17 ng’abasuubiza obukadde bwa ssente singa bakkiriza okusinda omukwano mu kirindi okumala omwezi mulamba.\nSsente zeyali asuubiza, mu za Uganda ziri mu bukadde 10 buli omu kyokka omwezi olwaweddeko, omusajja neyefuula.\nOmu ku baana (amannya gasirikiddwa), yaddukidde ku Poliisi eri okumpi era omusajja akwattiddwa, ayambeko Poliisi mu kunoonyereza.\nKigambibwa, omusajja yabadde akwata vidiyo ez’okutunda mu nsi z’ebweru ez’obuseegu nga y’emu ku nsonga lwaki yafuna abawala abato, abatunda mu kiseera kino.\nOmuwala agamba nti omusajja abadde abawa amakereenda ne gabongera amaanyi nga bali mu kwegatta ssaako n’okuwangala mu kazannyo ssaako naye, okwekuba empiso ng’alina okubakozesa wakati we ssaawa 2 ku 3.


PULEZIDENTI Museveni awadde SACCO ya Ssaabaluuli, Ssaalongo Mwogezi Butamanya obukadde 200 ez'okwekulaakulanya n'amuwa ne kapyata y'emmotoka. Ate abavubuka b'omu kitundu kino abawadde obukadde 50 n'asaba abavubi okwewala okuvuba obwennyanja obuto kuba bajja kusaanyaawo ennyanja.\nYabasabye okukoppa abalaalo abakuuma obutiribiri n'okulabirira ennyana ezizaala ne zisobola okwaza ekiraalo ne bagaggawala, nabo bakuume ennyanja nga baleka ebyennyanja okumala emyezi munaana bimale okukula bizaale ennyanja ereme kusaanawo.\nYabadde ku ssomero lya Lwabyata P/S e Nakasongola mu kukuza amatikkira ga Ssaabaluuli Ssaalongo Mwogezi Butamanya ag'omulundi ogwe 14, abakulembeze ne bamubuulira amagye nga bwe gatigomya abantu ku nnyanja nga bali mu kuvuba.\nYabagambye nti bukya amagye gatwalibwa ku nnyanja ebyennyanja ebikulu bitandise okulabika mu butale. Ng'atuuse ku ky'Abaluuli okubeera ng'ettaka kwe bali si lyabwe yagambye nti tayinza kukkiriza mbeera eno era n'asuubizza okwogera n'ab'e Mmengo okulaba ng'abeebibanja tebataataaganyizibwa.\nYalagidde RDC okulondoola ensonga eno n'agattako nti ajja kwogera ne Ssaabalamuzi okulaba ng'omugagga ne bw'afuna ebiragiro bya kkooti tamala gagobaganya ba bibanja. Museveni yategeezezza nti Abaluuli batudde ku bugagga olw'emigga egibeetoolodde omuli Kyoga, Kiyira, Kafu ne Lugogo n'asuubiza okubawagira okusika amazzi bafukirire mu biseera by'ekyeya n'okugezesa ebigimusa ebyazuuliddwa e Tororo basobole okufuna amakungula amalungi


Bukedde Online - Abalongo abaayise P7 bebazizza Bukedde olw'okubafulumiza Pass PLE\nAbalema beekalakaasizza ku kkooti lwa ttaka\nAgambibwa okubba emmotoka bamukutte nayo n...\nCharles Walter Mbusa n'abaana be okuli Watson Kato ne Patricia Walter Nyangoma nga bakyaddeko mu pofiisi za Bukedde\nABALONGO abaayise ebigezo nga beeyambisa obukodyo bwebabadde basoma mu katabo ka PASS PLE akafulumira mu Bukedde buli lwa Mmande, basiimye abakulira olupapula lwa Bukedde ne bagamba nti obuwanguzi bwabwe bwasibuse mu Bukedde.\nWatson Kato ne Patricia Walter Nyangoma 14, bawala ba Charles Walter Mbusa ow'e Kasese ebigezo bya PLE, baabiyitidde waggulu ddala era kati besunga kuyingira siniya kyokka obuwanguzi bagamba nti wadde buva eri Katonda, yayitidde mu Bukedde.\nKato yafunye obubonero 6 ate Nyangoma yafunye 11. Babadde basomera ku ssomero lya Ndongo Baptist Primary School ku kyalo Bunyiswa mu ggombolola y'e Bwera mu disitulikiti y'e Kasese.\nKato yagambye nti, okusoma kwe okuva emabega yeyali akulembera banne mu kibiina kyokka ng'afuna obubonero wakati wa 7 ne 10. Agamba nti, PASS PLE yatandika okumukozesa ku ndikwa y'olusoma olwokubiri.\nAgamba nti, okuva lweyatandika okukozesa PASS PLE, obubonero bweyali afuna bwakyukamu n'atandika okufuna wakati wa 6 ne 8 era ebigezo by'akamalirizo, yasobodde okubifunamu obubonero 6. Yagaseeko nti, taba kweyambisa PASS PLE, yabadde wakufuna wakati w'obubonero 8 ne 10.\n"Nalina obuzibu bw'okubala nga kunsumbuwa naye bwenatandika okukozesa PASS PLE, okutya kwenalina kwanvaamu ebizibu ne bitandika okwanguwa era okubala nakufunyemu kamu." Kato bwe yagambye.\nAyagala kubeera yinginiya kyagamba nti gwemulimu ogw'ekirooto kye oguyinza okubbulula famire ye kubanga teyimiridde bulungi mu by'enfuna.\nNyangoma naye yagambye nti, PASS PLE yatandika okumukozesa mu lusoma olw'okubiri nga lutandika. Yali afuna wakati wa 11 ne 16 mu bigezo bye kyokka yafuna enjawulo ng'atandise okukozesa Pass Ple.\nBaasiimye Bukedde okuwa abaana abasoma naddala mu byalo omukisa gw'okuvuganya n'abaana abalala mu masomero g'omu bibuga nga beeyambisa PASS PLE.\nMbusa yagambye nti, tamanyi kusoma Luganda kyokka bweyakizuula nti Bukedde wa Mmande abeeramu PASS PLE, yasalawo okutandika okugula amawulire abaana be basobole okufunamu akatabo ka PASS PLE.\n"Abasomesa abateegeka ebibuuzo bya PASS PLE, bali ku mutindo gwa waggulu nnyo muli nayagala abaana bange nabo bafune okumanyiira ku bibuuzo by'abasomesa abakugu baleme kutuuka mu bigezo babitye." Mbusa bwe yagambye.\natricia Walter Nyangoma


2 Ebyomumirembe 13 LCB - Abiya Kabaka wa Yuda - Awo mu mwaka - Bible Gateway\n2 Ebyomumirembe 13\nAbiya Kabaka wa Yuda\n13 Awo mu mwaka ogw’ekkumi n’omunaana ogw’obufuzi bwa Yerobowaamu, Abiya n’afuuka kabaka wa Yuda, 2 (A)era n’afugira mu Yerusaalemi emyaka esatu. Erinnya lya nnyina yali Mikaaya muwala wa Uliyeri ow’e Gibea. 3 Ne waba olutalo wakati wa Abiya ne Yerobowaamu. Abiya n’agenda mu lutalo ng’alina eggye lya basajja emitwalo amakumi ana, ate Yerobowaamu ng’alina abasajja emitwalo kinaana. 4 (B)Awo Abiya n’ayimirira ku Lusozi Zemalayimu mu nsi ey’ensozi eya Efulayimu, n’ayogera nti, “Yerobowaamu ne Isirayiri yenna, mumpulirize! 5 (C)Temumanyi nga Mukama Katonda wa Isirayiri, yagabula obwakabaka bwa Isirayiri eri Dawudi ne zadde lye emirembe gyonna olw’endagaano ey’omunnyo? 6 (D)Naye Yerobowaamu mutabani wa Nebati, omuddu wa Sulemaani mutabani wa Dawudi, n’amugolokokerako n’amujeemera. 7 (E)Era waaliwo abasajja abalalulalu abamu abeegatta ku Yerobowaamu ne bajeemera Lekobowaamu mutabani wa Sulemaani bwe yali omuto, nga talina kyayinza kusalawo, nga n’amaanyi ag’okubaziyiza tagalina.\n8 (F)“Kaakano mulowooza nti muyinza okwaŋŋanga obwakabaka bwa Mukama obuli mu mikono gy’abazzukulu ba Dawudi, kubanga muli ekibiina kinene, abalina n’ennyana eza zaabu Yerobowaamu ze yabakolera okuba bakatonda bammwe abalala? 9 (G)Mwagoba bakabona ba Mukama, batabani ba Alooni, n’Abaleevi, ne mussaawo bakabona abammwe ng’amawanga ag’omu nsi endala bwe gakola. Buli aleeta ente ennume ento n’endiga ennume musanvu ayinza okwewaayo okufuuka kabona wa bakatonda abalala.\n10 “Naye ffe, Mukama ye Katonda waffe, era tetumuvangako. Bakabona abaweereza Mukama, batabani ba Alooni, era bayambibwako Abaleevi. 11 (H)Buli nkya na buli kawungeezi bawaayo ebiweebwayo ebyokebwa n’obubaane obwa kawoowo eri Mukama, ne bategeka n’emigaati egy’okulaga ku mmeeza eya zaabu omwereere, ne bakoleeza n’ettaala eziri ku bikondo ebya zaabu buli kawungeezi. Tugondera Mukama Katonda waffe nga tukola bye yatukuutira, naye mmwe mwamuvaako. 12 (I)Laba, Katonda ali naffe, era ye mukulembeze waffe, era ne bakabona be banaafuuwa amakondeere mu maloboozi ag’olutalo, okuggulawo okulwana nammwe. Abasajja Abayisirayiri temulwanyisa Mukama, Katonda wa bajjajjammwe, temujja kuwangula.”\n13 (J)Naye mu kiseera kye kimu Yerobowaamu yali asindise abaserikale be okutaayiza emabega ne mu maaso ga Yuda. 14 (K)Laba Yuda bwe baakyuka ne balaba nga balumbiddwa okuva mu maaso n’emabega, ne bakaabira Mukama, ne bakabona ne bafuuwa amakondeere. 15 (L)Awo abasajja ba Yuda olwa wowogganira waggulu n’eddoboozi ery’olutalo, Katonda n’awangula Yerobowaamu ne Isirayiri yenna mu maaso ga Abiya ne Yuda. 16 (M)Abayisirayiri ne badduka okuva mu maaso ga Yuda, naye Mukama n’abawaayo mu mukono gwa Yuda. 17 Abiya n’abasajja be ne batta bangi nnyo ku Bayisirayiri, ne waba emitwalo amakumi ataano ku abo abaafa. 18 (N)Mu kiseera ekyo abasajja Abayisirayiri ne bawangulwa; abasajja ba Yuda ne baba bawanguzi kubanga beesiga Mukama, Katonda wa bajjajjaabwe.\n19 Abiya n’agoba Yerobowaamu, n’amutwalako Beseri, ne Yesana, ne Efulooni wamu n’ebyalo ebiriraanye ebibuga ebyo. 20 Yerobowaamu n’ataddamu nate kuba na buyinza mu mirembe gya Abiya, Mukama n’alwaza Yerobowaamu n’afa.\n21 Awo Abiya n’aba w’amaanyi n’awasa abakazi kkumi na bana, n’abeera n’abaana aboobulenzi amakumi abiri mu babiri n’abaana aboobuwala kkumi na mukaaga.\n22 Ebyafaayo ebirala ebyomumirembe gya Abiya, ne bye yakola ne bye yayogera, byawandiikibwa mu ngero za nnabbi Iddo.\n13:2 : a 2By 11:20 b 1Bk 15:6\n13:4 : a Yos 18:22 b 1By 11:1\n13:5 : a 2Sa 7:13 b Lv 2:13; Kbl 18:19\n13:6 : 1Bk 11:26\n13:7 : Bal 9:4\n13:8 : 1Bk 12:28; 2By 11:15\n13:9 : a 2By 11:14-15 b Kuv 29:35-36 c Yer 2:11\n13:11 : a Kuv 29:39; 2By 2:4 b Lv 24:5-9\n13:13 : Yos 8:9\n13:14 : 2By 14:11\n13:15 : 2By 14:12\n13:16 : 2By 16:8\n13:18 : 1By 5:20; 2By 14:11; Zab 22:5\n2 Ebyomumirembe 12